qundao/data-zh-poetry huggingface dataset:
为陈湘殷翁题画五首录二首·其一
作者：吴雯
朝代：清
体裁：七言绝句

苇照明霞秋水平，相呼相应趁和鸣。同居个个无猜忌，真是人间好弟兄。
为陈湘殷翁题画五首录二首·其二
作者：吴雯
朝代：清
体裁：七言绝句

旅骑三冬不肯行，渔阳腊雪太纵横。春来合向金鹅馆，消受花间一鸟鸣。
之津门遂留送陆天涛
作者：吴雯
朝代：清
体裁：五言律诗

去住皆鸿爪，淋漓酒满襟。东来瞻海气，南下忆江阴。日暖鱼虾市，霜高橘柚林。相思各珍重，同保岁寒心。
之羊山
作者：吴雯
朝代：清

薄日风吹黄，松声乱清听。阴云逗残雪，忽见前峰暝。野鸟喧竹林，樵人出萝径。独欲遂幽寻，理策度西岭。
之葛沽舟中杂诗四首·其一
作者：吴雯
朝代：清
体裁：七言绝句

晓日巃嵷近直沽，遥遥帆影出平芜。眼前芳草衡湘色，只少春山叫鹧鸪。
之葛沽舟中杂诗四首·其二
作者：吴雯
朝代：清
体裁：七言绝句

短蒲沙带退潮痕，花里楼台柳外村。暂歇吹箫倚双桨，閒看丝网摘河豚。
九日同诸公登高
作者：吴雯
朝代：清
体裁：七言律诗

芦荻萧萧木叶摧，他乡犹得此登台。旧山愁绝二千里，客席端应三百杯。丛菊有情人醉后，高天无际雁飞来。樽前多少金门客，尽是西京作赋才。
乡宁山城即景
作者：吴雯
朝代：清
体裁：古风

山云启新霁，林屋含清晖。风吹两黄蝶，时绕山楼飞。老农向烟且驱犊，溪女背人犹浣衣。
书王平子传后二首
作者：吴雯
朝代：清
体裁：七言绝句

第一声名品目非，雕窗争脱小郎围。生平无事强人意，惟有泉台慰陆机。
云中寺
作者：吴雯
朝代：清

天半云中寺，四山皆白云。我来云际宿，却忆云中君。塔影当晴出，涛声入夜闻。此中有猿鹤，莫勒《北山文》。
仲春三日雪和愚山先生韵
作者：吴雯
朝代：清
体裁：七言律诗

入望空明杂晓晖，随风故故扑帘扉。阶前柳絮争相掠，岭上梅花信久违。塞马沾蹄连夜猎，春鸿留爪隔年归。鹔鹴莫便遂沽酒，又早重穿貂鼠衣。
伊阳道中口占二首·其一
作者：吴雯
朝代：清
体裁：七言绝句

归路轘辕趁晓晴，伊流风细縠纹生。仙人故作凌波步，先在安陵道上迎。
伊阳道中口占二首·其二
作者：吴雯
朝代：清
体裁：七言绝句

明珰珠佩各嫣然，大似双成共拍肩。金缕枕边香入梦，朝来特为写红笺。
伏虎图
作者：吴雯
朝代：清
体裁：七言绝句

一啸惊摧山木枝，腥风过处血淋漓。老僧视尔浑平等，正要牵来当马骑。
余有虞乡口号曾寄正阮亭先生家弟来汴道及送子文绝句因谬许鄙作有黄绢之赏遂再赋此亦窃附唐人本事之意云尔·其一
作者：吴雯
朝代：清
体裁：七言绝句

入洛游梁事不齐，传来新句感幽栖。山人此夜还山梦，扁鹊祠东绢市西。
余有虞乡口号曾寄正阮亭先生家弟来汴道及送子文绝句因谬许鄙作有黄绢之赏遂再赋此亦窃附唐人本事之意云尔·其二
作者：吴雯
朝代：清
体裁：七言绝句

心契无为身未能，柏梯山寺赚閒僧。相参有句仍无句，裴迪终当避右丞。
使院作
作者：吴雯
朝代：清

岷峨雪已消，春波洞庭满。愁心理归棹，日望南风转。湘兰不可佩，孤居怅凌缅。方讶雉登木，仍嗟蚕在茧。坚卧抛《阴符》，强饮堕金碗。人生出处非，百事已乖舛。贤哲多苦辛，不能自黾勉。蚊虻与鹳鹊，忽忽皆过眼。飒沓衡云傍，徒伤道谋浅。
使院作
作者：吴雯
朝代：清
体裁：古风

岷峨雪已消，春波洞庭满。愁心理归棹，日望南风转。湘兰不可佩，孤居怅凌缅。方讶雉登木，仍嗟蚕在茧。坚卧抛《阴符》，强饮堕金碗。人生出处非，百事已乖舛。贤哲多苦辛，不能自黾勉。蛟虻与鹳鹊，忽忽皆过眼。飒沓衡云傍，徒伤道谋浅。
倚槛
作者：吴雯
朝代：清
体裁：五言律诗

倚槛白云外，推窗红树边。年华犹浩荡，风景几秋千。海雾随风阔，江沙裹浪圆。鸣鸠苦相唤，惆怅负春田。
健松别业为方渭仁赋三首·其一
作者：吴雯
朝代：清
体裁：五言律诗

织女祠边宅，桐君山下村。风流前代没，堂构至今存。鹅鹳荒洲岛，诗书到子孙。低徊松桧影，依旧覆柴门。
健松别业为方渭仁赋三首·其二
作者：吴雯
朝代：清
体裁：五言律诗

沧海横流日，丈人方纬萧。江山行药遍，岁月著书消。志就癸辛里，诗留丁卯桥。百年感风木，愁溢圣湖潮。
偶兴
作者：吴雯
朝代：清
体裁：七言绝句

绿树茏葱羃晓烟，城隅荷叶正田田。黄鹂交语鸤鸠醉，浑是江南孟夏天。
偶然作八首·其一
作者：吴雯
朝代：清
体裁：古风

世事日纷纭，智者不能料。所以古圣哲，信心在吾道。坚执无委蛇，宝珠溷泥淖。光辉究难掩，终古具灵照。风雷亦偶然，天心发忠孝。笃信德之基，勿使前人笑。
偶然作八首·其三
作者：吴雯
朝代：清
体裁：古风

卫足亦有葵，芘根亦有葛。苟能慎道义，何至堕险恶。人生日诡随，趋避反成错。君子信固然，天命有馀乐。
偶然作八首·其二
作者：吴雯
朝代：清
体裁：古风

农夫何辛苦，耕穫霜露间。蚕女守桑筐，一裙常不完。嗟我才知书，坐食衣有绵。天心岂见私，遭逢或偶然。苟不崇令德，是谓豢冥顽。读史皆上口，玩物丧本原。组织月露辞，及物输一钱。何以报元化，勉哉当体乾。
偶然作八首·其四
作者：吴雯
朝代：清
体裁：古风

言行动天地，拟议居其先。因之成变化，圣人皆勉然。率意即为妄，师心亦多偏。良金须就冶，质美形乃全。江海苟无则，终古悲狂澜。布帛固有幅，窒欲垂至言。奇气尚收敛，英雄归大贤。
偶笔敩飞卿
作者：吴雯
朝代：清
体裁：七言绝句

闭门閒出太匆匆，小倦归来意倍慵。床上残书风不定，花须吹在砚池中。
偶读摩诘诗感题
作者：吴雯
朝代：清
体裁：七言绝句

入道悠悠怅未能，萧然兴味已如僧。周妻何肉两无损，只觉中年愧右丞。
兀坐
作者：吴雯
朝代：清
体裁：古风

兀兀寡人事，寂寂忘心想。閒临庭户间，坐看春云上。竹树颇阴蔚，烟水亦沆漭。莺声过乔木，鹤子下菰蒋。忘机复何言，遂已窥象罔。
入晋怀长安诸公十首·其一
作者：吴雯
朝代：清
体裁：七言绝句

浪迹无端入上京，也教词赋动公卿。从今好绣平原像，莫更长吟瘦马行。
入晋怀长安诸公十首·其七
作者：吴雯
朝代：清
体裁：七言绝句

阳羡书生乍相识，题诗送我归中条。久无体格追风雅，尚尔风华掩六朝。
入晋怀长安诸公十首·其三
作者：吴雯
朝代：清
体裁：七言绝句

启事归来昼掩关，论诗谓我似青莲。难忘大小欧阳体，温语时将勉后贤。
入晋怀长安诸公十首·其九
作者：吴雯
朝代：清
体裁：七言绝句

雨声激楚清秋时，读尔从军塞上诗。四坐一时齐感激，不须急难邺中儿。
入晋怀长安诸公十首·其二
作者：吴雯
朝代：清
体裁：七言绝句

中朝爱客推司马，海内谈诗仰右丞。每忆花时留颍水，尝愁雪里送鄢陵。
入晋怀长安诸公十首·其五
作者：吴雯
朝代：清
体裁：七言绝句

琴酒何曾累一官，清思厚力砥狂澜。相过便觉尘心尽，天半峨嵋雪后看。
入晋怀长安诸公十首·其八
作者：吴雯
朝代：清
体裁：七言绝句

阿大中郎旧有名，相逢杯酒太匆匆。邮亭数见题诗处，知尔归程过宋中。
入晋怀长安诸公十首·其六
作者：吴雯
朝代：清
体裁：七言绝句

王叟顾叟致不恶，屈郎李郎才亦希。典型未可轻遗老，投分由来有布衣。
入晋怀长安诸公十首·其十
作者：吴雯
朝代：清
体裁：七言绝句

聚散惊心不可裁，天涯云水思悠哉。何年樽酒梅花约，重向昭王百尺台。
入晋怀长安诸公十首·其四
作者：吴雯
朝代：清
体裁：七言绝句

纷纷词客日相誇，大雅堪怜委乱麻。每怪玉遮古情性，而今翻觉未聱牙。
入晋怀长安诸公十首见华阳道人蒋虎臣先生壁上和女郎诗题其后三首·其一
作者：吴雯
朝代：清
体裁：七言绝句

闻道华阳句曲仙，布衣粗粝学枯禅。如何也有閒情赋，写到青楼燕子边。
八月
作者：吴雯
朝代：清
体裁：五言律诗

八月苦逆旅，白露青棠生。乡国渺何处，西风空复情。断鸿凄塞影，落叶下寒声。城上羽林骑，纷纷晓角鸣。
六皆兄招诸子集蠖庵侍御宅
作者：吴雯
朝代：清
体裁：七言律诗

凤炬辉辉照画堂，秋深终是感他乡。琴樽尚恋严公宅，畚锸谁操谷口庄。岂为上书留北阙，犹思取妇溷东方。愁来鲁酒都无用，坐听西风雁一行。
关门还戏和赵旦复即奉答
作者：吴雯
朝代：清
体裁：古风

雪中鸿爪真何常，空惊岁月去堂堂。惟有幻梦留影响，海若蹴蹋鱼龙乡。日暮惯见关塞紫，冬深颇讶边云黄。结骑同过南海上，海天万里空青苍。涛波下瞰鲛人室，岛屿髣髴龟兹王。中宵赤日涌金液，群阴消尽腾纯阳。徘徊兴尽仍返辔，谈奇指划思源庄。只肩下酒可一石，醉后笑语闻琅琅。晚来阅伎围红烛，氍毹咫尺移金阊。晓起逐獐更数肋，猎人四会如堵墙。冰上守狐手指冻，雪中射虎马尾僵。树精闻盗初祖履，卢令称继风人章。紫貂襜褕贱难著，曹风且咏麻衣裳。有客更道悬阳好，摩登迥在青云傍。闻言疾驰铁围底，鼓宫应宫商应商。盘马万山石确荦，蒹葭何处愁中央。到来一洞通天地，维摩十笏难丈量。石塔宛留锁骨蜕，百宝争献波斯装。如此跋涉亦不恶，葛屦省怨来朝霜。或述团云在深谷，僻壤未惬居人肠。诘朝束缚勉一至，忽如豆食更精梁。七重行树四山列，九品莲蕊双峰藏。苔龛宛转任鹿女，乳泉窈窕留天浆。莲洋学人怯亦勇，木厈甜雪随腾骧。扪萝直上九千仞，昆崙绝顶倾馀杭。欲骖鸾鹤访瑶圃，恍骑麒麟临大荒。挥手待挽不周柱，濡足直踏朱雀航。纵横寥廓我非我，睥睨今古狂真狂。岂知胜事难把玩，归来水浒违山冈。中厨清冷鼠堕瓮，高斋索寞龟支床。椎髻幸有举案孟，赁舂宁哂牧豕梁。寄语天魔老鸯崛，禅悦虽美输糟糠。
再宿百泉
作者：吴雯
朝代：清

重作苏门行，小作苏门住。西风昨夜来，不辨泉与树。晨兴益萧爽，顿尔慊心素。淡淡浮云尽，渺渺飞鸿度。牵牛寒有花，葭菼晴多露。境胜理自浃，心赏目皆寓。尚觉腰组烦，未遂垂竿趣。何处凤鸾音，徒然谢高步。
再宿百泉
作者：吴雯
朝代：清
体裁：古风

重作蓟门行，小作蓟门住。西风昨夜来，不辨泉与树。晨兴益萧爽，顿尔慊心素。淡淡浮云尽，渺渺飞鸿度。牵牛寒有花，葭菼晴多露。境胜理自浃，心赏目皆寓。尚觉腰组烦，未遂垂竿趣。何处凤鸾音，徒然谢高步。
再示昉思
作者：吴雯
朝代：清
体裁：七言律诗

世事从来少定形，须弥未可爇飞萤。鷇音有辨复无辨，鲲化南溟更北溟。欲杀何尝非李白，闻歌谁更识秦青。豕零鸡壅当时药，暴贵新传又茯苓。
再贻子载
作者：吴雯
朝代：清
体裁：七言律诗

爱尔英姿不世情，矫然龙性掣长鲸。阴符帐里再三读，宝剑匣中犹一鸣。学得飞仙能控鹤，携来中妇善调筝。何年已就还山约，同向金莲顶上行。
再赠吉协和四首·其一
作者：吴雯
朝代：清
体裁：五言律诗

经年如久别，千里喜君来。有约仍联榻，无心更筑台。青灯同不寐，白发两相催。为问东山上，桃花几树开。
再赠吉协和四首·其三
作者：吴雯
朝代：清
体裁：五言律诗

相逢意不尽，相送复如何。匹马龟蒙道，千山雨雪多。闻鸡余起舞，扣角尔行歌。明岁薰风夜，重来醉薜萝。
再赠吉协和四首·其二
作者：吴雯
朝代：清
体裁：五言律诗

念我如饥渴，逢君问急难。千秋心如许，半夜影相看。莫击荆卿筑，终弹贡禹冠。绨袍无可赠，嗟尔敝裘寒。
再赠吉协和四首·其四
作者：吴雯
朝代：清
体裁：五言律诗

又作天涯别，那无十日欢。平千从此去，易水为君寒。病觉世情薄，老知交道难。今朝斗酒意，来夕梦中看。
再过山堂三首
作者：吴雯
朝代：清
体裁：五言绝句

新荷满清池，屈曲朱阑静。波光晓镜开，半入垂杨影。
再过有道阡
作者：吴雯
朝代：清
体裁：七言律诗

有道芳阡接翠微，石门松桧只依依。风吹葵麦鼪鼯出，日下祠堂蝙蝠飞。垫角何人争慕义，瞻乌谁屋早知机。九原应使先生笑，辇路而今走布衣。
再过渭南
作者：吴雯
朝代：清
体裁：七言绝句

鸿门亭外酒旗斜，半日村前水映沙。三十年来重立马，莺声犹坠县楼花。
再逢王阮亭先生于江浦
作者：吴雯
朝代：清
体裁：五言律诗

悠悠近十年，飘泊随风烟。每与世人忤，益思夫子贤。相逢江浦上，叹息夕阳边。何日成归计，春山有薄田。
再题喟亭看梅卷三绝句
作者：吴雯
朝代：清
体裁：七言绝句

人间万事等浮云，山店溪桥野鹤群。输却众香缘分在，梅花好处便逢君。
冠阳雨后
作者：吴雯
朝代：清
体裁：古风

川原气候变，清秋草木长。骤雨生沟水，溪田何茫茫。浓云湿西岭，轻泥沾条桑。坐息迟同客，长堤榉柳香。
冰鱼二首
作者：吴雯
朝代：清
体裁：五言律诗

珍味海门有，盘餐山客新。归应梦龙女，出已泣鲛人。登俎当霏屑，承筐乱错银。桃花三月水，相忆隔波臣。
出郭
作者：吴雯
朝代：清
体裁：五言绝句

出郭饶清事，溪流一带斜。浮萍翻恼客，一半是杨花。
出都别友人二首
作者：吴雯
朝代：清
体裁：五言绝句

匹马青门外，垂杨覆板桥。莫伤摇落尽，犹有最长条。
初春风雪过赵天笃
作者：吴雯
朝代：清
体裁：七言律诗

两日东风寒较甚，今朝飞雪渐交加。湖边新柳正挼线，山畔残梅犹弄花。鸟语听来无次第，草痕望去已横斜。几年梦想特相问，骑马过溪冰坠沙。
初祖心影石
作者：吴雯
朝代：清
体裁：七言绝句

翠巘嵯峨花雨随，孤云片石妙难窥。分明只履西归去，五乳峰前又是谁。
初辞家行中条山下
作者：吴雯
朝代：清
体裁：五言律诗

戚戚正寒月，胡为今远行。悲风千树肃，残雪几峰晴。已觉怀兄弟，初知念友生。惟馀天外雁，似我作南征。
初闻蝉
作者：吴雯
朝代：清
体裁：五言律诗

作客知秋早，何须尔更鸣。从今多见雁，此后少闻莺。两岸如三叠，千林共一声。乡关那堪忆，回首绿杨平。
别潘殿升
作者：吴雯
朝代：清
体裁：七言律诗

入望中条决计还，君亦将去龙眠山。文章谁信已无价，世事何年方得閒。酌酒南宫北宫外，分手朱雀苍龙间。相思各忆天津水，五月浮桥下白鹇。
别王旦先
作者：吴雯
朝代：清
体裁：古风

二月已将半，江南杂花朵。此时君不归，辜负閒中坐。君言三日行，行李已包裹。生平爱好春，盛事肯相左。烟水绿濛濛，鸡笼迎画舸。玉兰正高倩，垂杨复婀娜。莺声一万树，处处听皆可。东风动微波，石濑春帆簸。我亦乐乘潮，尘缘苦羁锁。梦想摄山居，未得纵江柁。何日便南下，夙愿一朝果。更觅献花岩，岩中畅容我。逢君迭主宾，笑语江风堕。万事一微尘，超然离偏颇。
别陈颙士
作者：吴雯
朝代：清
体裁：七言律诗

一载追陪笑语同，可怜岐路洛城东。伤心涧水兼瀍水，落日南宫更北宫。气谊暂教违贡禹，文章遥望荐扬雄。何年金谷园中醉，重对荷花一顷风。
别龚明府返河中
作者：吴雯
朝代：清
体裁：五言律诗

六月烦行役，贤劳记往还。红辞温室树，青过蓟门山。郡郭仍金犊，河流尚玉环。劝农容散骑，十里尽潺湲。
劝酒
作者：吴雯
朝代：清
体裁：古风

东海日曈昽，光辉遍林薮。借问晞发翁，此日何年有。连朝北风恶，冰合直沽口。却忆海上山，山中雪应厚。黄精苗有无，欲斸但回首。不如层冰下，生鱼比纤手。凿冰下丝网，素鳞灿堪数。荐之白玉盘，盘鱼色难剖。请得鱼一头，可劝酒一斗。一斗复一斗，醉倒洪崖友。回看东海日，又上窗前柳。
励梦
作者：吴雯
朝代：清
体裁：七言绝句

昏昏醉梦日浮沉，难处方知用力深。不是梅花香色好，如何鍊出广平心。
匏斋黄葵同方山紫海两先生作二首
作者：吴雯
朝代：清
体裁：七言绝句

日日城西便忘归，北窗秋色杂晴晖。坐看五叠湘裙软，贱煞人间罗绮衣。
卜算子·咏槛竹
作者：吴雯
朝代：清
体裁：词

何处玉玲珑，槛外清阴护。带露和烟似有情，写得离骚句。屈曲箨龙根，直上青云去。惊醒幽人卧北楼，一阵湘潭雨。
卢子凝兄牡丹四株有以六十千易者却之记以二首
作者：吴雯
朝代：清
体裁：七言绝句

世态纷纷笑不支，移山伎俩久如斯。因君始觉黄金贱，也有铜山短气时。
卦山四首
作者：吴雯
朝代：清
体裁：五言绝句

石路何盘盘，老柏一万树。风吹柏子烟，引入翻经处。
卧佛寺
作者：吴雯
朝代：清
体裁：五言律诗

石壁留苍藓，秋风绀殿阴。残僧朝闭户，山鸟暮窥林。老树饱冰雪，白云横古今。津梁本无倦，聊示静居心。
去婢怨为元彦赋二首·其一
作者：吴雯
朝代：清
体裁：七言绝句

门巷春风柳挂丝，去时成恨见成悲。含情脉脉两无语，回首斜阳双泪垂。
去婢怨为元彦赋二首·其二
作者：吴雯
朝代：清
体裁：七言绝句

朱字箜篌暗网尘，伤心岐路是前因。郎心若念当时意，莫把金钿与别人。
双老夫妇生日又一首
作者：吴雯
朝代：清
体裁：五言律诗

珠树双栖鹤，无忧到岁寒。黔娄拙夫婿，德耀古衣冠。井臼人间世，鸡豚灶下丹。林中行乐处，婴奼入仙坛。
古意上阮亭先生四首·其一
作者：吴雯
朝代：清
体裁：古风

有桐峄山阳，贞朴含清音。无言难自明，樵爨将与临。卓哉古贤达，此际能幽寻。削之以就器，纬之以成琴。提携在捐弃，谁能存此心。
古意上阮亭先生四首·其二
作者：吴雯
朝代：清
体裁：古风

清清沅江水，宛宛衡湘兰。无人扬其芬，幽溪空长叹。一朝蒙采折，芳香出林端。流俗始知羡，群众方解看。咄咄非此人，委弃春风寒。
古意柬徐胜力
作者：吴雯
朝代：清

美人艳南国，颜色如朝霞。昨来耶溪上，妒杀芙蓉花。秦珠随月满，越练逐风斜。独慕孤高义，今年尚浣纱。
古意柬徐胜力
作者：吴雯
朝代：清
体裁：古风

美人艳南国，颜色如朝霞。昨来耶溪上，妒煞芙蓉花。秦珠随月满，越练逐风斜。独慕孤高义，今年尚浣纱。
古芝山房诗为刘敬亭赋
作者：吴雯
朝代：清
体裁：古风

余家大河上，门对莲华峰。一日十二时，常把青芙蓉。欲作采真游，幽怀苦未从。之子中垒后，五岳具奇抱。早嗜神农书，晚契商山好。曾不一缣值，已得三秀草。灵根产何年，其色古而腴。一机妙出入，元化与之俱。毛女不敢饵，留之千载馀。神物鬼所秘，岂溷韩康市。一朝不自爱，实为君子至。供之斋房中，足办一生事。
右军书法尚矣而十七帖尤属其最世传少有善本西溟姜子独有僧权不全旧拓良为至宝遂题五绝句于帖尾·其三
作者：吴雯
朝代：清
体裁：七言绝句

日给樱桃子一囊，山川游目乐徜徉。尚平心事谁能识，折柬还留种树方。
右军书法尚矣而十七帖尤属其最世传少有善本西溟姜子独有僧权不全旧拓良为至宝遂题五绝句于帖尾·其二
作者：吴雯
朝代：清
体裁：七言绝句

裴业贞观入贡初，烟飞雾结状何如。外人千载尤珍重，不数严家饿隶书。
右军书法尚矣而十七帖尤属其最世传少有善本西溟姜子独有僧权不全旧拓良为至宝遂题五绝句于帖尾·其四
作者：吴雯
朝代：清
体裁：七言绝句

悬霤山前觅紫芝，乐遵沧海去无时。神仙游戏皆龙凤，多少儿孙饮墨池。
同阮亭先生坐方山司寇匏斋论诗先生遂为书古今人名句竟二长幅喜而作歌
作者：吴雯
朝代：清
体裁：古风

羼提先生才调奇，风流真具天人姿。文章磊落妙一代，作字更欲追繇羲。残墨如金自珍重，丰屋不取珊瑚赀。贵人往往多责望，迁延终以不能辞。昨日偶过谢公宅，琉璃砚匣盘蛟螭。先生入门一笑粲，高斋茗碗浮春枝。谈艺辄抽简编乱，运腕时见精神披。岂因棐几便点缀，恍如练帔呈淋漓。跂脚飞洒露敏妙，群鸿髣髴游天池。突兀拙迸冬笋箨，娟静细引春蚕丝。遥情忽述大人作，随意閒写家风诗。须臾神明焕两纸，歘然修禊山阴时。春蚓秋蛇态争出，家鸡野鹜言何卑。嗟我贫困走京洛，身无长物空低垂。一朝捆载得至宝，木难火齐胜携持。世间耳食那辨此，公殆天授非人为。碌碌门簿废时日，今朝不负千秋期。归来什袭俟终古，会有后日扬云知。
同雷道生昆仲晚眺
作者：吴雯
朝代：清
体裁：五言绝句

沙苑晴无风，金光乍明灭。苍茫河渭间，人家在春雪。
吴门初春
作者：吴雯
朝代：清

闻道江干冰渐消，眼看芳草坐无聊。酒杯总使愁中得，春色终难客里销。山鸟漫吟泥滑滑，吴娘偏唱雨潇潇。归时借问金陵路，桃叶新添几尺潮？
吴门初春
作者：吴雯
朝代：清
体裁：七言律诗

闻道江干冰渐消，眼看芳草坐无聊。酒杯纵使愁中得，春色终难客里消。山鸟漫吟泥滑滑，吴娘偏唱雨潇潇。归时借问金陵路，桃叶新添几尺潮。
吴门逢春感赋
作者：吴雯
朝代：清
体裁：古风

少小不自立，生计苦依人。梦怯广陵雨，神伤扬子津。扬子风高不可渡，行人尽立江头树。日落江城早闭门，草草相随片帆去。才过京口是丹阳，晓起推篷船满霜。寒雁萧萧回远浦，啼乌哑哑立残杨。残杨不可挽，袅袅凌霜散。我欲维舟一问津，长条未系风吹断。吴关渐近吴语多，舟人来往皆吴歌。可叹相逢不相识，匆匆回首各乘波。乘波去不已，同棹吴江水。江客方过野埠西，郡楼忽见青山里。城里城外梅花新，官街不雨亦无尘。乌鹊桥边窥扇客，锦帆泾上卷帘人。閒情已说风光好，酒船日日阊门道。自恨黄金不绕身，转觉无颜对花草。归来愁坐晚钟闻，拂拭吴钩到夜分。江上久无严仆射，月明谁是谢将军。追维始道此行误，翻自来时想归路。江山日远路日长，况复飘零岁方暮。镇日思归不得归，江南转眼又芳菲。可怜谬逐稻梁客，空负山中萝薜衣。几回远望百忧集，归来又向官桥立。黄鹂巷口草青青，厌见春风等閒入。百岁能胜几浪游，徘徊独倚仲宣楼。丈夫事业须早立，莫使蹉跎成白头。
呈五崖伯二十韵
作者：吴雯
朝代：清
体裁：五言排律

京洛承颜久，嵩瀍问道稀。一年辞贝阙，千里觐慈帏。辛苦年空长，艰难事日非。心堪缫茧乱，身岂食熊肥。扬子经抛案，安仁镜掩闺。文章成聚讼，辞赋得长饥。天上愁难寄，人生愿苦违。长途悲騕袅，閒幔下蛜蝛。乞米收残帖，看山别旧矶。金兰增郑重，昭穆藉光辉。礼乐遵陶铸，英才仰范围。兼崇乾竺业，曾少汉阴机。朗鉴千人爽，风清众议归。有诗贻杜位，无绢授胡威。对酒灯花落，论文燕子飞。素心期黾勉，神理尽精微。化被苍生雨，风行海内衣。一时钦紫气，不日陟黄扉。鱼水存符契，风雷仗发挥。千秋三不朽，所得是皈依。
呈少宰李容斋先生
作者：吴雯
朝代：清
体裁：七言律诗

次第朱门影寂寥，霜天感激更相招。盘餐谁暇谋寒士，启事公犹重圣朝。橘树当奴供玉案，雪花如掌避金貂。座中不少知恩客，一饭从来未易消。
呈徐健庵阁学二首·其一
作者：吴雯
朝代：清
体裁：古风

嶰竹生太古，坚笴一千寻。外具苍玉节，中有凤凰音。何人解黄钟，律吕空消沉。宇宙感太和，采择出中林。一吹八风调，再吹天地阴。元鹤一十二，遥下阆风岑。上叶云门奏，中畅夔龙心。
呈徐健庵阁学二首·其二
作者：吴雯
朝代：清
体裁：古风

弇山有鸣鸟，为世发祯祥。其声中律吕，其色备文章。如何犹苦饥，寥阔空翱翔。阿阁无安巢，飞飞去扶桑。大海多风涛，白日黯晶光。耳目眩爰居，抗咮鸣高岗。夫子坐元圃，琅玕纷罗将。朝荐斋房芝，暮陈金盘浆。饮啄何足言，高义不可忘。览辉下千仞，愿言耀虞唐。
呈莫襄藟先生二首
作者：吴雯
朝代：清
体裁：五言律诗

先生本人瑞，九十尚传经。著述尊尧典，功名薄汉庭。关门虚紫气，草阁带寒星。别有堪娱处，曾孙绕幔亭。
呈补念秦公二十韵
作者：吴雯
朝代：清
体裁：五言排律

一代文章伯，千秋令誉长。笔曾专国史，名早动先皇。草蹴龙池绿，衣沾凤署香。登朝题琬琰，取士得琳琅。百粤烦旌旆，南天仗乂康。三洲镌玉乳，五色驭神羊。吟带罗浮雪，资捐翡翠装。节回梅鋗岭，绶照客星堂。泽与桐溪润，声留大涤苍。更闻秦塞曲，亦藉汉庭良。黑水军容肃，红盐幕府张。贤劳久西海，淑问复南昌。剑气丰城剖，仙峰玉笥藏。虚延礼孺子，道济溯旌阳。近眷盐梅托，新猷海岱傍。岂徒民愠解，顿使国威强。廿载皈依切，三馀景物芳。龙门登百尺，虫技献千章。葛帔还能惜，金兰自不忘。从斯百宝色，沐浴发奇光。
呈雨亭王公二十四韵
作者：吴雯
朝代：清
体裁：五言排律

淮水波澜远，琅琊庆誉长。金貂仍棨戟，玉节复岩廊。遮舫春云绿，随车夏两香。英风飞紫电，绩学擅青箱。章贡留棠荫，河汾仰绣裳。聪明净冰雪，特达有圭璋。井邑沾恩泽，苍生乐寿康。题笺才敏捷，博物鉴精详。剑许司空识，书惊内史良。英声高季布，雅调寄韬光。八座行当陟，三台计日将。昔欣瞻海岳，今再睹星凰。霁色迎阶爽，薰风入座凉。隼旟花隐队，铃阁竹分行。玉屑闻清语，珠躔慰面墙。谋生何太拙，投老转潜伤。日月荒松桂，乾坤失稻梁。铜龙追献纳，金马梦趋跄。栖逸修丹灶，晨昏理药房。半鸡惭置庋，全豹慕登堂。拔薤观新政，怀婴际法航。即斯成锦里，随处得沧浪。粗粝贫能给，虫鱼注不妨。索居久寂寞，从此快翱翔。
和别王东观
作者：吴雯
朝代：清
体裁：古风

出门春草深，入谷夏莺满。客子思故乡，去去不能缓。忽忽事行迈，悠悠增别心。天涯非所难，所难新知音。惓我西山樵，愧尔东蒙客。百年如流水，欢此数晨夕。重损瑶华赠，商弦风萧萧。惨然元灞水，四月垂杨凋。君言汾阳来，我正汾阳去。一带藐姑山，各觅题诗处。
和荅汉仪旭庵升也雪后游万因寺之作
作者：吴雯
朝代：清
体裁：七言律诗

日上高林彻曙钟，看山结骑得从容。春泉乍动花边屋，残雪新消竹外峰。苔径通时群鸟散，石门开处一僧逢。幽寻最有柴桑癖，白社今朝怅未从。
和闻雁
作者：吴雯
朝代：清
体裁：五言绝句

月里参差影，风前次第声。清商天外落，多少世人惊。
咏南将军事一绝
作者：吴雯
朝代：清
体裁：七言绝句

呜咽临淮几乞师，广张声乐复何为。灯前难忍千秋泪，洒到当年断指时。
咏史
作者：吴雯
朝代：清
体裁：七言绝句

缄口虞箴笑汉京，逆鳞谁复更相撄。一书谏猎千秋重，不敢词人待长卿。
咏梁史
作者：吴雯
朝代：清
体裁：古风

南岳邓先生，衡岭有居处。自立两板屋，聊取蔽风雨。断谷三十年，涧水服云母。日诵大洞经，修敬每伛偻。恭惟魏夫人，白日果临甫。玉女三十人，皆十七八许。绛罗绣袿襡，乘云集其所。虽云有仙分，笃实良所取。求劳得则逸，青鸟忽鸣舞。香气满空山，少日已冲举。
咏汉史
作者：吴雯
朝代：清
体裁：七言绝句

宫帘寂寂漏声长，几度黄门把绿囊。痴绝昭阳双燕子，一心飞向定陶王。
咏白梅四首·其一
作者：吴雯
朝代：清
体裁：七言律诗

冰天曲屈托灵根，犹喜春风入坐温。绣幕灯来才有影，雕窗月到更无痕。香浮东阁仙郎宅，梦入江南处士村。醉后不辞频酹酒，也同玉女洗头盆。
咏白梅四首·其二
作者：吴雯
朝代：清
体裁：七言律诗

南枝不用怅无媒，早向春前次第开。烛晕红时明獭髓，蝉光满处长珠胎。当筵恰对一峰雪，照水何须两岸苔。珍重纤尘都不到，巡檐那许冻禽猜。
咏紫荆限韵
作者：吴雯
朝代：清
体裁：五言律诗

偃仰对南荣，春风动紫荆。暗香时堕水，疏叶不巢莺。转以林塘晚，因欢兄弟情。天涯尚岐路，把酒惜长征。
咏邺城杂事五首
作者：吴雯
朝代：清
体裁：七言绝句

安汉将军安在哉，七十二冢自累累。而今碑字传梁鹄，不复重留受禅台。
哑娼
作者：吴雯
朝代：清
体裁：七言绝句

合欢床上绣鹣鹣，半向停针揎指尖。蓦见蹴花双燕入，轻泥落处默生嫌。
哭张三公路之丧而送之十首
作者：吴雯
朝代：清
体裁：七言绝句

阻绝河山少见期，神交千里只相思。相逢便道参曹洞，银碗空斋大雪时。
哭某人诗四首·其一
作者：吴雯
朝代：清
体裁：七言律诗

频年京洛涴衣尘，本是河阳旧隐沦。感因道德交方古，契以文章意最真。忽□海南题柱客，浪传河上纬萧人。许尔千秋是知己，伤心便作九原身。
哭某人诗四首·其三
作者：吴雯
朝代：清
体裁：七言律诗

早年声誉重瑶林，中岁飞扬众所钦。安世诗书尊扈跸，玄成阀阅竞冠簪。文章颇厌时人望，事业空悬薄海心。生平不堕寻常泪，为尔临风涕满襟。
哭某人诗四首·其二
作者：吴雯
朝代：清
体裁：七言律诗

片语端能订久要，合欢花下和吹箫。琴樽笑语刚三日，裙屐风流隔六朝。岂敢再过丞相府，惟应常梦侍中貂。夜台先有阿蒙在，且省茫茫怨寂寥。
哭某人诗四首·其四
作者：吴雯
朝代：清
体裁：七言律诗

十载曾闻幼妇词，愿将银管写乌丝。愁当鹦鹉争传处，痛在玲珑再唱时。旧谱空教蛛网遍，閒情犹有笛人知。从今锦字休零落，一认弓衣也泪垂。
喜晤王清远时余将还河中清远亦之官茌平五首·其一
作者：吴雯
朝代：清
体裁：七言绝句

燕许弓裘鸿渐宜，相逢依旧落花时。朅来重对山公席，只有劳生鬓已丝。
喜晤王清远时余将还河中清远亦之官茌平五首·其三
作者：吴雯
朝代：清
体裁：七言绝句

握手东西长短亭，翩翩家学且传经。怀君一路王孙草，直到鲁连村畔青。
喜晤王清远时余将还河中清远亦之官茌平五首·其二
作者：吴雯
朝代：清
体裁：七言绝句

倦游却愧长卿才，二月还家花尽开。最喜晴莲千仞色，清光飞过大河来。
四月
作者：吴雯
朝代：清

四月湖湘芳草铺，竹枝夹岸客船孤。长沙自昔伤心地，亲向青山听鹧鸪。
团云寺即事以空山不见人但闻人语响为韵
作者：吴雯
朝代：清
体裁：五言绝句

危坐傍东岩，衣襵缘苍鼠。恰到会心时，前峰对无语。
坐看
作者：吴雯
朝代：清
体裁：七言律诗

坐看山云意态迟，酿成新雨到花枝。盛来宝砚三危露，写出幽人七字诗。红药香中蚕浴后，绿槐阴里燕巢时。晚晴谁办樊川赋，只许当年杜牧之。
城南晚归即事
作者：吴雯
朝代：清
体裁：七言律诗

曲江买酒不成醉，归骑纵横散野坰。日暮波光吞岸白，雨馀山色逼人青。紫钗红袖花边郭，翠箔珠帘水上亭。兴尽城南仍秉烛，夜阑重市五侯鲭。
城曲眺望
作者：吴雯
朝代：清
体裁：古风

朝遵城南路，白石齿凿凿。林中一鸟鸣，江上几帆落。人家开竹扉，樵子赴深壑。塔影芳草间，风来响铃铎。
壁上见子文大尹题
作者：吴雯
朝代：清
体裁：七言绝句

昔人抱犊三年学，我亦香泉两月停。破冢不须求笔法，牙签捡出翰林经。
壬戌初秋寄于学宪
作者：吴雯
朝代：清
体裁：古风

忆昔客长安，软尘何浩浩。金马亦陆沈，只梦旧山好。归来惬夙心，岂敢怨枯槁。读书开北窗，颇能任怀抱。牵牛昨有花，忽报秋风蚤。惟苦奉饔飧，不能具鱼稻。怀人向天末，此意复谁道。夫子真琼树，偏能识凤饥。乘槎历南海，棹拂孔鸾飞。仍闻浮丘山，灵苗发芳菲。安得五色羊，从之弄清晖。秋空吹晴云，一雁珠江去。宁忘假羽仪，殷殷托心素。洲通荔枝红，庵梦桄榔雨。修敬久无阶，徒咏蒹葭句。
大悲院礼忏
作者：吴雯
朝代：清
体裁：五言律诗

波光无点尘，一舫是通津。遥辨风幡影，同参初地人。天花晴更落，枯木老能春。忏罪安心后，都捐妄与真。
天柱峰
作者：吴雯
朝代：清
体裁：五言律诗

空谷良非远，招携亦自豪。转忘千径曲，陡见一峰高。峻欲卑三诏，尊将俯六鳌。崇岩真可仰，一为荐溪毛。
太真
作者：吴雯
朝代：清
体裁：七言律诗

人间天上两茫茫，倾国倾城恨最长。何处玉妃留别院，尚教亭子忆沈香。汉宫自喜同飞燕，春色争誇似海棠。七夕牵牛私誓在，同心愿只属三郎。
失题
作者：吴雯
朝代：清
体裁：古风

□宝□姿宛如玉，锦鞯朝过中条麓。白马骄嘶不肯行，为惜障泥绿杨曲。二月韶华莺欲啼，眼前芳草又萋萋。画省星郎雅不羡，吟诗直过杏花西。
失题
作者：吴雯
朝代：清
体裁：七言律诗

朝来山下适相逢，便去看山兴倍浓。路指垂杨石齿齿，云迎珠树水溶溶。洞中琼药藏红雪，岩际飞泉走玉龙。更有长鸣天外鹤，徘徊只在两三峰。
失题
作者：吴雯
朝代：清
体裁：古风

本然无去来，云何有梦觉。不见三途苦，宁识四禅乐。宝月湛空明，何从受颠扑。往来三十年，无乃妄卜度。今日蚕丛路，当时雪山阁。都作一尘看，光辉照寥廓。
失题四首·其一
作者：吴雯
朝代：清
体裁：七言律诗

频年把菊种东皋，海上重来踏六鳌。偶向人间留姓字，过烦长者问蓬蒿。顿惊有道襟期爽，更爱新诗品格高。晚向画屏开酒瓮，酣吟不待紫檀槽。
失题四首·其三
作者：吴雯
朝代：清
体裁：七言律诗

尺五天边位望尊，高怀独欲托芳荪。梅花此日调成鼎，杨柳他年种作村。岳色几曾抛箭栝，河声尝是梦昆崙。等閒鸡犬相闻处，不少田家老瓦盆。
失题四首·其二
作者：吴雯
朝代：清
体裁：七言律诗

铃阁钟声破黑酣，斋居弥勒恍同龛。旧闻游屐耽江左，早有诗名重渭南。倩画佳人清似水，自书小字细如蚕。英风更入神明颂，空界蟾光浸碧潭。
失题四首·其四
作者：吴雯
朝代：清
体裁：七言律诗

几次辞官更拜官，无求容易有求难。年华肯向忙中过，世事皆从悟后看。署里松枝供秉拂，池边鸥鸟识垂竿。买山倘为巢由计，紫阁峰西辟药栏。
奉和阮翁花下饮
作者：吴雯
朝代：清
体裁：七言绝句

风风雨雨道途难，犹及长安花未阑。便脱征衣花下醉，一枝低亚玉栏干。
奉寄吴园次先生
作者：吴雯
朝代：清
体裁：五言律诗

山榛隰有苓，十载念仪型。柳恽真才子，严光是客星。人归黄檗涧，春散白蘋汀。老向江湖里，新诗满洞庭。
奉酬太宰陈说岩先生二首·其一
作者：吴雯
朝代：清
体裁：五言律诗

悠悠只如此，还念旧山期。来以莺花候，归当雨雪时。瑶华感相赠，杨柳怅空垂。百拜怀春酒，仍求寿母辞。
奉酬太宰陈说岩先生二首·其二
作者：吴雯
朝代：清
体裁：五言律诗

著述谁能并，尊闻有旧堂。人争推吏部，世久说欧阳。诗入午亭古，书追丙舍苍。蕺山六角扇，真许耀家乡。
奉酬太宰陈说岩先生二首悔人移居奉过一饭遂读其京华集二首·其一
作者：吴雯
朝代：清
体裁：五言律诗

闻道近移居，相寻过草庐。客中艰一饭，君尚具双鱼。官舍藤花老，秋窗枣叶疏。春明绾新绶，瑞雉始迎车。
奉题阮翁雪溪诗思图三首
作者：吴雯
朝代：清
体裁：七言绝句

墨王亭子树桠杈，诗格维摩第一家。碾碎玉尘带香色，不知是雪是梅花。
奉题颢亭先生皋园五首·其一
作者：吴雯
朝代：清
体裁：五言律诗

池馆接城阴，春风满竹林。静看垂钓意，未减富阳心。雨过沙田白，云归烟树深。忘机对邻叟，几见讶朝簪。
奉题颢亭先生皋园五首·其三
作者：吴雯
朝代：清
体裁：五言律诗

招隐怀佳处，幽寻此欲降。莺声尝到午，鹤唳必闻双。山气通三竺，池流导浙江。梅花仍作意，故故入烟窗。
奉题颢亭先生皋园五首·其二
作者：吴雯
朝代：清
体裁：五言律诗

邻舍草堂近，灌园同一泉。白云扶杖客，芳草著书天。家在桃花外，心当绿水前。东屯愁杜老，错买瀼西田。
奉题颢亭先生皋园五首·其四
作者：吴雯
朝代：清
体裁：五言律诗

仲叔羁栖日，山公把酒时。林泉从此识，花竹尽堪思。野蔓缠青壁，山禽下绿枝。他时寻石路，应得九峰疑。
女朝汲
作者：吴雯
朝代：清
体裁：五言绝句

郎行秋涧上，妾行秋涧底。秋涧浊水泥，不入银瓶里。
姜伯逵过小圃看山即事
作者：吴雯
朝代：清
体裁：古风

种荷荷长叶，种竹竹生笋。小雨忽然至，风绿接修畛。之子具远抱，天机每相引。列坐见南山，白云正无尽。肯作岩际行，仙家多石廪。
姜华林郡司马得红泥燕子将之句命同人赋之走笔应教
作者：吴雯
朝代：清
体裁：七言律诗

飞花无数委前溪，雨雨风风打作泥。紫幕最堪添旧垒，雕梁偏称作新栖。水边啄得红襟重，柳外衔来绣翮低。多少佳人喜相待，珠帘高捲立香闺。
子文赞府得安邑后野人之贺已不受而更损绢为余强索得之戏赠二诗
作者：吴雯
朝代：清
体裁：七言绝句

三尺鹅溪罢剪裁，处膏不润亦奇哉。从来安邑多相累，翻向先生索袜材。
孟谷宿白茅寺用少陵赞公土室韵成二首挑灯细读不胜见猎之喜遂亦斐然有作·其一
作者：吴雯
朝代：清
体裁：古风

几日客中行，却寻山中路。王郎颇豪健，恶马横溪渡。入谷四山合，上月中庭素。解衣各有适，散坐尽成趣。烧药岩际访，采芝云外步。天地喻指马，世代荒厨顾。转惜对花草，谁能度寒冱。心依紫竹林，手折青松树。山情托猿鸟，霞想变朝暮。何处裛天浆，仙人掌中露。
孟谷宿白茅寺用少陵赞公土室韵成二首挑灯细读不胜见猎之喜遂亦斐然有作·其二
作者：吴雯
朝代：清
体裁：古风

一夕山中宿，心乱梦难静。晓来下山去，日照青骡影。回恋此林幽，仍苦前道永。苍鼠缘绝壁，饥禽噪空井。汗漫方远涉，何能遂夙秉。风尘渐杂遝，心性自孤迥。上书罢游洛，买田岂投颍。家门有名山，便与万缘屏。种秫随西溪，提壶任东岭。希夷老子在，千仞莲花顶。
宁阳周太师母年九十馀善饭而健喜而咏之以当登堂之一拜也
作者：吴雯
朝代：清
体裁：古风

太母年九十，康健不用扶。将无有道然，岂但天秉殊。太母于吾母，其义犹为姑。小子别庭帏，今已九月馀。梦想念慈颜，惟恐色不愉。忽闻太母健，其心怡然舒。太母九十既如此，吾母七十必安居。归述太母吾母前，即以太母为母娱。吾母闻当拜太母，遥遥东望整襟裾。太母有道授吾母，临风专望北来书。
安昌绝句六首录二首·其一
作者：吴雯
朝代：清
体裁：七言绝句

蒲叶青青夹堰齐，残云掠雨郭门西。绿杨尽是伤心树，只遣黄鹂一个啼。
安昌绝句六首录二首·其二
作者：吴雯
朝代：清
体裁：七言绝句

半是愁中半病中，伤心不为梦黄熊。蔗浆难解樱桃热，愿乞仙人宝扇风。
宋观察牧仲过海门见示悔人早春倡和诗依韵赋赠
作者：吴雯
朝代：清
体裁：古风

忆昔少年尚驰骋，头颅四十愧朝请。已知不是宰官身，自分常依居士岭。腾掷休任猕猴狂，精进当学狮子猛。其如结习爱文字，有类柔稊发枯梗。丹经一笑帛裹须，皂帽几颓墨淋顶。惟信胸中少鳞甲，峨嵋雪水一千顷。食贫廿年成远游，世态低昂暗知领。本性往往受拘缚，夷则镜困蛟龙井。入洛安得比邹枚，怀沙只可吊屈景。公也威凤知鸾饥，作歌伤我羽毛整。更念琅琊及安德，殷殷慰藉常记省。细雨空怀野寺梅，炎风几忆岩关杏。谁知羁栖东海边，公来同啖云门饼。兼云胜友朱桃椎，衙斋斗韵夺香茗。携将佳句争上驷，贪诵偏宜春夜静。才力韩孟各分疆，交情卢马同一矿。归来长啸惊神鱼，月明棹拨玻璃影。我亦蚓窍发蝇声，却令圭璋束藤绠。公言明朝当早发，使我延望愁日永。举首高天雁正过，岛屿苍茫晚犹靓。移情是处感成连，尘虑喧嚣一时屏。故人已去乡思深，梦入通天见沈炯。低头重忏起灭心，水本无波木无瘿。
宝公
作者：吴雯
朝代：清
体裁：五言绝句

拙龙千柱少，巧鸠一柴足。忽罢滏阳工，西山坐茅屋。
客中二首
作者：吴雯
朝代：清
体裁：七言绝句

白藤书笈太伶俜，剩有南华一卷经。独坐长吟山日晓，竹窗影乱凤凰翎。
客次忽忆同友雨中游条南万竹园
作者：吴雯
朝代：清
体裁：五言律诗

滑路饶佳兴，披蓑问野坰。洞云依峭壁，山雨聚孤亭。尝稻炊红叶，调鱼动紫萍。所怜一分手，南北似晨星。
客赵好兰若
作者：吴雯
朝代：清
体裁：五言律诗

秋爽轩窗静，閒僧伴竹扉。犬行黄叶响，人语乱鸦飞。玉露抛红药，勾栏坐道衣。萋萋芳草暮，惆怅未言归。
宿僧楼喜汾郡丞刘与襄先生至
作者：吴雯
朝代：清
体裁：五言律诗

偃仰空林寂，寒花照酒杯。悠然游子意，欣道使君来。素念托清颍，相逢继啸台。廿年悲喜集，难遣魏城隈。
宿吴山寺楼简严灏亭先生
作者：吴雯
朝代：清

萧萧暮雨急寒榛，独倚高楼少四邻。江上鼋鼍悲鼓角，下方灯火散星辰。《梅花》何处三更笛，寒食无家万里人。不是相逢严仆射，天涯谁念草堂贫。
宿孙家湾
作者：吴雯
朝代：清
体裁：五言律诗

中酒翻成病，长谣祗益哀。一灯残夜后，百感壮年来。洛水芝难采，嵩阳桂未开。愁心与归梦，却傍赫连台。
宿少林寺
作者：吴雯
朝代：清
体裁：七言律诗

宝阁崔嵬明海霞，香林四月娑罗花。子规啼时山雾暝，怖鸽飞处松枝斜。梦本非真尚颠倒，心不可得何正邪。若解大千同掌果，便应常住法王家。
宿慧果寺
作者：吴雯
朝代：清
体裁：五言律诗

万感清秋夜，愁闻玉漏长。无端如中酒，不尽为思乡。灯暗秋虫入，风酸桂叶香。长歌杂短咏，若个解行藏。
宿杨司空园
作者：吴雯
朝代：清
体裁：五言律诗

看竹宿竹里，主人都不知。蜻蜓上帘幕，鸂鶒飞轩墀。荷叶尚欹岸，寒花方著枝。钟声催酒醒，灯火四更时。
宿湖口
作者：吴雯
朝代：清

斑竹晚沈沈，维舟惜滞淫。潮来全楚白，云上半江阴。远渚鸟双下，空山猿一吟。故乡千万转，今夜洞庭心。
宿湖口
作者：吴雯
朝代：清
体裁：五言律诗

斑竹晚沈沈，维舟惜滞淫。潮来全楚白，云上半江阴。远渚鸟双下，空山猿一吟。故乡千万里，今夜洞庭心。
宿苍陵峪
作者：吴雯
朝代：清
体裁：七言绝句

谷树萧萧受晚风，水萤轻飏小山丛。今宵秋思知多少，尽付寒流乱叶中。
寄佟闻喜四首
作者：吴雯
朝代：清
体裁：七言绝句

鸂鶒双双傍暖沙，野田将次有桃花。即看雪后添春水，流入甘泉润万家。
寄友
作者：吴雯
朝代：清
体裁：五言律诗

荏苒三年别，相思岂世情。寻僧同雨出，载酒并船行。河上青蘋老，林间白露生。莲花五千仞，待尔蹑峥嵘。
寄向书友
作者：吴雯
朝代：清

曾闻向始平，能注《南华经》。之子真苗裔，江山发性灵。寒蛟终谢饵，老鹤不梳翎。载酒莺花节，长吟入洞庭。
寄呈徐子惺方伯六首·其一
作者：吴雯
朝代：清
体裁：五言律诗

帝眷殷南服，朱轓下鄂州。垂鞭碣石馆，清啸武昌楼。挽粟饶河内，筹边重列侯。只今馀战舰，春雨暮滩头。
寄呈徐子惺方伯六首·其三
作者：吴雯
朝代：清
体裁：五言律诗

百折壶头路，劳生不可禁。已垂元亮绶，难任少游心。拮据随戎马，艰难负橘林。依依宫柳色，北望惜繁阴。
寄呈徐子惺方伯六首·其二
作者：吴雯
朝代：清
体裁：五言律诗

家风追孝穆，薄海大名垂。岂借江山助，宁矜藻缋奇。漫郎空凿石，元凯但沉碑。争似高文在，流传叹色丝。
寄呈徐子惺方伯六首·其五
作者：吴雯
朝代：清
体裁：五言律诗

载酒遍名蓝，弹筝倚石楠。尊移万松岭，诗比百花潭。耳热同分蔗，林香自擘柑。奇峰九十九，醉墨洒沉酣。
寄呈徐子惺方伯六首·其六
作者：吴雯
朝代：清
体裁：五言律诗

为报湘波静，天南罢鼓鼙。功存陶士行，劳并庾征西。素雁来何处，丹旌望转迷。支床鸡骨甚，行路亦凄凄。
寄呈徐子惺方伯六首·其四
作者：吴雯
朝代：清
体裁：五言律诗

鹦鹉芳洲好，他时几往还。徵歌山水曲，问字茝兰间。箬谷邀青鸟，寒溪对白鹇。千秋幽绝处，特许弄潺湲。
寄呈梁大司农
作者：吴雯
朝代：清
体裁：五言排律

承明曾奉召，玉署喜相存。国士知何忝，尚书道最尊。孤忠通贝阙，素念托棠村。騕袅途方远，鹍鹏翼正鶱。愧无将履敬，先得下堂言。荐祢书仍在，投琼语更温。何曾分得丧，端不异寒暄。座席春风接，长途夏雨繁。看花怀画省，折柳记青门。岂待无相识，方知感旧恩。
寄姜西溟四首·其一
作者：吴雯
朝代：清
体裁：七言律诗

名世由来道不孤，鹏飞今已振天衢。宫花偏向簪时艳，靴笏方从殿上趣。盖代文章原有价，掀天事业岂无徒。大才难用真为用，不复长歌击唾壶。
寄姜西溟四首·其二
作者：吴雯
朝代：清
体裁：七言律诗

几载铜龙自慨慷，一朝重致姓名扬。兰因出谷香尤远，橘以过淮味更长。争喜青云真得路，休言白首只为郎。家风亮节传青简，再见新梧振凤凰。
寄展芝亭并谢送花树四首
作者：吴雯
朝代：清
体裁：七言绝句

海棠两株娇可怜，买须三百青铜钱。暂应忍醉不沽酒，换取风光二月天。
寄山中人
作者：吴雯
朝代：清
体裁：七言律诗

荷衣蕙带山中好，颇念花时独往来。应有肉芝供晚膳，定逢石髓助晨杯。人间万事惊鸿爪，园客三春荐鹿胎。遣有涉无费斟酌，莫将新赋污天台。
寄巢薇先生
作者：吴雯
朝代：清
体裁：古风

泰山何其高，沧海何其深。我翁具伟抱，高据阆风岑。鸣佩入天阊，紫云荡衣襟。宇宙感太和，喈喈凤凰音。苍生引领望，薄海霔祥霖。繄余瓠落久，徒伤年鬓侵。冰霜历冱寒，幸托乔木阴。梧桐有繁枝，竹实比兼金。几时敦行苇，兼聆卷阿吟。
寄张观察时将由中州还里二首
作者：吴雯
朝代：清
体裁：五言律诗

悠悠踏晓霜，三日过渔阳。问路水村远，怀人冬夜长。旌麾雄远徼，书剑愧山堂。风雪邯郸道，骑驴入大梁。
寄杨树滋先生二首
作者：吴雯
朝代：清
体裁：五言律诗

玉瓒盛仙醴，金盘脍锦鳞。巾箱藏五岳，一笑即千春。贞白遥相望，希夷近作邻。青泥仍几襆，旧惠感仁人。
寄江辰六郡守三首
作者：吴雯
朝代：清
体裁：七言律诗

大道微茫不可寻，极寻常处易浮沈。读书未便伤无用，为善何妨是有心。笔势漫从愁里废，天机且向静中吟。迩来生计浑如此，肯向南风慰好音。
寄盛悔亭
作者：吴雯
朝代：清
体裁：七言律诗

岩分悬霤趁晴岚，羡尔溪东寄一龛。桃叶不须思白下，梅花尽许似江南。窗含晴雪书偏妙，坐拥青山赋正酣。珍重题笺报寒食，诗名酒德两无惭。
寄石袍朱丈时逢其令子公琢都下辄有结邻之约二首·其二
作者：吴雯
朝代：清
体裁：五言律诗

公子千人杰，相逢共玉京。渊源识典则，奇气叹纵横。柳拂新丰酒，花明客帐筝。春来拜床下，知有鹿门迎。
寄董骠骑
作者：吴雯
朝代：清
体裁：七言绝句

少年使酒闻轻侠，退老江干数雁群。世上可怜多醉尉，不须重说李将军。
寄赠吴武陵四首·其一
作者：吴雯
朝代：清
体裁：七言律诗

忆昔熊湘早济师，曾同草檄佐军麾。久从磨楯窥英略，更向投戈得素知。粤峤尽开唐节度，沅波已敛汉旌旗。承恩却绾麟符重，玉带河边听竹枝。
寄赠吴武陵四首·其二
作者：吴雯
朝代：清
体裁：七言律诗

矫矫双凫汉殿边，元龙湖海气依然。才优曼倩三千牍，道长苌弘十五篇。官舍从容閒对鹤，南风披拂静挥弦。绿萝自此无招隐，不种桃花种稻田。
寄里人
作者：吴雯
朝代：清
体裁：五言律诗

旅鬓萧骚甚，低徊东海滨。到秋翻作客，渐老只依人。天迥移朱鸟，风凉散白蘋。涧南红树好，愁绝忆垂纶。
寄黄经公
作者：吴雯
朝代：清
体裁：七言律诗

曾拌官舍醉如泥，别后柴门掩玉溪。树下茅容原有母，閒居潘岳已无妻。当年情事悲鸿爪，近日文章爱马蹄。弹指韶光惊过眼，几时灵药就刀圭。
寄黄经公
作者：吴雯
朝代：清

曾拌官舍醉如泥，别后柴门掩玉溪。树下茅容原有母，闲居潘岳已无妻。当年情事悲鸿爪，近日文章爱马蹄。弹指韶光惊过眼，几时灵药就刀圭。
对月
作者：吴雯
朝代：清
体裁：五言律诗

明月生东海，光辉宝镜悬。斜窥杨柳外，低照藕花边。团扇轻相对，高楼剩独眠。蛟龙避凉夜，安稳蚌珠圆。
将再之吴门四首·其一
作者：吴雯
朝代：清
体裁：七言绝句

蛮语吴歌半不知，沙棠青雀影参差。行人多上真娘墓，酒客常留短簿祠。
将再之吴门四首·其三
作者：吴雯
朝代：清
体裁：七言绝句

迢递关门唱五噫，那能佳丽减乡思。可怜也有凌云笔，只与吴侬较竹枝。
将再之吴门四首·其二
作者：吴雯
朝代：清
体裁：七言绝句

绮户雕窗障绿纱，笙囊夜半嚼红霞。不知此去长洲苑，还有当年小玉家。
将发潭州阻风
作者：吴雯
朝代：清
体裁：七言律诗

江风三日且不息，愁倚江阁衣裳单。日暮鱼龙争出没，云垂水石生空寒。欲去尚恋贾傅井，到家还近毛女坛。若问湖南好风景，栖岩红树九秋看。
将归中条呈阮亭先生三首
作者：吴雯
朝代：清
体裁：古风

玉露下庭树，桂醑纷具陈。再拜称百觞，愿祝千万春。世道日轻薄，砥柱望天民。庶几位台辅，坐令皇风醇。
小雀
作者：吴雯
朝代：清
体裁：五言律诗

嘲哳深丛里，逢阴聚众鸣。滥谋鹦鹉粒，不解凤凰声。殿瓦春巢稳，坳堂晚浴轻。秋风将化蛤，尔尚乐浮生。
小集晴云书屋二首·其一
作者：吴雯
朝代：清
体裁：五言律诗

爱尔读书处，晴云绕舍斜。回风犹堕雨，映日尚成霞。碧荫一庭竹，红垂满径花。遥天有孤鹤，掠影过圆沙。
小集晴云书屋二首·其二
作者：吴雯
朝代：清
体裁：五言律诗

为趁凉风至，陶然共绿樽。座移花近眼，径转屐留痕。醉凭乌皮几，閒吟秋树根。归来凤城曲，山月涌金盆。
少林早发
作者：吴雯
朝代：清
体裁：五言律诗

初地始一宿，劳尘愁未閒。钟鸣少林寺，日上轘辕关。度岭见青鸟，沿溪抛白环。藤萝犹在眼，惆怅欲忘还。
山中二首
作者：吴雯
朝代：清
体裁：五言律诗

积雨生秋晦，飞泉出半山。归鸿渡岭急，落叶对人閒。竹屿随高下，僧楼借往还。孤情何所得，终日有潺湲。
山行即事
作者：吴雯
朝代：清
体裁：七言律诗

姑射山前三日行，秋林落叶乱泉声。藕花已老谷登市，牛力方新人饷耕。冰雪远成仙客梦，桑田近见使君清。徘徊芦荻萧萧夜，汾水东头雁影横。
山行即事三首·其一
作者：吴雯
朝代：清
体裁：七言绝句

燕子乌衣雉子斑，黄牛舐犊水牛閒。迎人无限挼蓝色，布谷声中四月山。
山行即事三首·其二
作者：吴雯
朝代：清
体裁：七言绝句

山云结作盘龙髻，水荇花开似宝簪。妾自当垆郎自饮，从来不解凤凰琴。
岱路中作
作者：吴雯
朝代：清
体裁：古风

入山不五里，景色凄以繁。泉绕汉祠外，雪明秦树根。狂飙晚藤落，斜日溪禽喧。悠悠游子心，对之转忘言。时序既以殊，宁不感乡园。马上重叹息，带暝投孤村。
峪口
作者：吴雯
朝代：清
体裁：五言律诗

木叶飒清秋，山泉抱石楼。衔芝双白鹿，拍浪一沙鸥。露坠瓜花弱，云生松磴幽。沿回寻岭路，应见大龙湫。
己未元日同豹人大可舟次锡鬯其年子静集峨嵋舍人斋拈青咸韵·其二
作者：吴雯
朝代：清
体裁：五言律诗

耳热脱朝衫，神驹苦辔衔。野人犹任达，踪迹尚尘凡。锦带红酥手，黄精白柄镵。几时携少妇，采药伏波岩。
希夷先生颂
作者：吴雯
朝代：清
体裁：七言绝句

占断莲花第一峰，白云深锁碧芙蓉。石铛半滴先天髓，濂洛关闽尽得宗。
平水感怀
作者：吴雯
朝代：清
体裁：五言律诗

高柳下鸣禽，春城二月阴。新莺听处滑，芳草望中深。花雨忧时泪，山云出世心。不知烟海上，谁会作黄金。
平遥野望
作者：吴雯
朝代：清
体裁：七言律诗

极目平原宿草衰，无边春色雁门来。纵横野水灌婴庙，突兀寒烟吉甫台。绕指当年存苦语，闻鸡何处见奇才。晚来浣得愁千斛，仗有葡萄新拨醅。
广陵留别孙无言
作者：吴雯
朝代：清
体裁：五言律诗

黄山归何日，猿鸟皆望君。我向中条去，花岩弄白云。浦沙晴照舫，江树晓含曛。握手不堪别，悠悠鸾鹤群。
庚申仲春寄子文赞府三首录二首·其一
作者：吴雯
朝代：清
体裁：七言绝句

松雪兰亭跋语奇，闲邪规矩又谁师。临风却想翩然阁，正是更阑斗茗时。
庚申仲春寄子文赞府三首录二首·其二
作者：吴雯
朝代：清
体裁：七言绝句

疑义何人可较量，风灯薄醉净琴张。病妻却上平原帖，鹿脯端能远寄将。
张兵马招踏青
作者：吴雯
朝代：清
体裁：五言律诗

春雪融沙岸，庭梅晓笛中。有情堤草绿，无意海云红。酒榼乡人语，帆樯异国风。罗浮花信早，天际几归鸿。
张水部修雷氏琴
作者：吴雯
朝代：清
体裁：古风

制琴昔何人，遗器留千载。得者惊摩挲，踌躇感时代。宇宙浩茫茫，日月没苍霭。藏舟向大壑，交臂失所在。所以古至人，鍊精除粗秽。斯琴固斑驳，中声托其内。解散复胶漆，重类开草昧。曾闻伐毛髓，仙术肆陶汰。修琴不修人，吁嗟发长慨。挥弦送飞鸿，吾欲吞沆瀣。
徐电发卖升元帖遂成三诗兼论书法大略云·其一
作者：吴雯
朝代：清
体裁：五言律诗

爱尔升元帖，风流七百年。长饥不自宝，却换水衡钱。太息鹅群笔，摩挲幼妇篇。白藤书笈在，零落夜灯前。
徐电发卖升元帖遂成三诗兼论书法大略云·其三
作者：吴雯
朝代：清
体裁：五言律诗

狄道悲公主，平原念病妻。秾华当日就，鹿脯几时题。拙尚存钟鼎，工翻涴土泥。何人标野鹜，愁杀庾征西。
徐电发卖升元帖遂成三诗兼论书法大略云·其二
作者：吴雯
朝代：清
体裁：五言律诗

闻道山阴字，簪花格再祧。却观戎路表，师法信钟繇。瘦硬神方见，渊源�自昭。从君辨端委，惆怅惜南朝。
徐电发卖升元帖遂成三诗兼论书法大略云己未元日同豹人大可舟次锡鬯其年子静集峨嵋舍人斋拈青咸韵·其一
作者：吴雯
朝代：清
体裁：五言律诗

先酌年谁少，神交眼倍青。吹箫过草阁，饮酒似旗亭。红烛围名士，青毡卧客星。盘餐真可贵，不是五侯鲭。
忆栖岩寺
作者：吴雯
朝代：清

最忆栖岩寺，招凉有旧亭。河流周郡白，山势入关青。崖断蜂留蜜，松高鹤坠翎。卢师吾有约，许共一函经。
怀俨若
作者：吴雯
朝代：清
体裁：五言律诗

念尔佳公子，将为万里行。艰难终意气，清白益诗名。衣著桄榔雨，舟看海峤晴。乡书何处达，无雁共南征。
怀古四首 其一 东方曼倩
作者：吴雯
朝代：清
体裁：五言律诗

避世依金马，浮沈豹尾中。借车心自壮，割肉气何雄。学岂干时富，财因取妇空。堂堂责董偃，真有大臣风。
怀古四首 其三 李太白
作者：吴雯
朝代：清
体裁：五言律诗

万里峨嵋客，长安酒肆中。倚才轻妇寺，为国爱英雄。大药求先得，千金散后空。只今思笑语，犹似堕江风。
怀古四首 其二 陶元亮
作者：吴雯
朝代：清
体裁：五言律诗

已分柴桑隐，宁甘手板中。诗凭甲子纪，人是义熙雄。浊酒东轩满，孤情大化空。荆卿托同调，高咏入悲风。
怀古四首 其四 苏东坡
作者：吴雯
朝代：清
体裁：五言律诗

邹阳前后世，口语一生中。忠信通天帝，艰虞困鬼雄。山前八部近，海外万缘空。鹳雀蚊虻过，都如电与风。
怀子文
作者：吴雯
朝代：清
体裁：五言绝句

鹿脯曾留帖，鹅群更颂书。还经王母庙，不馔锦江鱼。
怀子文二首
作者：吴雯
朝代：清
体裁：七言绝句

西出萧关见瓦亭，六盘山色六盘青。怀君多在弹筝峡，载笔重来验水经。
怀山堂
作者：吴雯
朝代：清
体裁：五言绝句

山中有草堂，未得山中住。白云不让人，占尽读书处。
怀昉思
作者：吴雯
朝代：清
体裁：五言律诗

洪子谋生拙，移家古蓟州。身支西阁夜，心隐北堂忧。卑已延三益，狂言骂五侯。林风怜道韫，安稳事黔娄。
怀翁山时方归省暂携家白下
作者：吴雯
朝代：清
体裁：五言律诗

江关成失路，愁对江花繁。数欲返京口，思君在白门。可回莱子棹，几遇信陵恩。咫尺不能达，临风无片言。
怀豹人
作者：吴雯
朝代：清
体裁：五言律诗

淮海羁栖客，秦川游侠身。拜官辞阙晚，失业到家贫。婚嫁愁中妇，诗篇累故人。弹筝纤手在，耑待脍江鳞。
怀阮亭先生
作者：吴雯
朝代：清
体裁：七言绝句

琅琊天下推词伯，果有文章起一时。何必桐花相郑重，芜城自有建安诗。
悔人移居奉过一饭遂读其京华集二首·其二
作者：吴雯
朝代：清
体裁：五言律诗

爱尔京华集，逡巡又几年。惯书乞米帖，滥用买山钱。拜命思岩邑，移封畏酒泉。寻常发乡梦，东浦已春烟。
感伤四绝句·其一
作者：吴雯
朝代：清
体裁：七言绝句

皎皎依然明月辉，宝奁尘掩事全非。青鸾双影知何处，苦道瑶池使未归。
感伤四绝句·其三
作者：吴雯
朝代：清
体裁：七言绝句

二十年来晓梦空，蓬山弱水信难通。桃花谁道三千岁，难抵春归一夜风。
感伤四绝句·其二
作者：吴雯
朝代：清
体裁：七言绝句

惆怅零香钿合封，红绵小绣损芙蓉。绮窗抛掷谁收拾，珍重当年锦线缝。
感兴
作者：吴雯
朝代：清
体裁：五言律诗

一载长安客，还家竟若何。千金奉母少，一饭识人多。夏草闻鶗鴃，春沙梦骆驼。九峰安稳在，学种玉山禾。
感悼江解州辰六
作者：吴雯
朝代：清
体裁：七言绝句

春首华筵重一金，大寒冰雪感知音。牂牁名士今何处，谁辨相如作赋心。
戊寅初春简张厚卿广文
作者：吴雯
朝代：清
体裁：七言律诗

春云阴阴将作雪，重慰新年望岁心。将有莺声变寒谷，岂辞腊酒对高林。牙签暖傍珊瑚架，花胜娇分玳瑁簪。更喜日长无一事，课书香阁写来禽。
戏为西昆体二首·其一
作者：吴雯
朝代：清
体裁：七言律诗

铁锁高垂闭绮寮，蕊珠宫里上真朝。梅花只许留宫额，杨柳谁教绾细腰。槛底芙蓉归宝镜，帘前春雨得生绡。伤心最有秦楼客，隔断红云听玉箫。
戏为西昆体二首·其二
作者：吴雯
朝代：清
体裁：七言律诗

朱雀窗前晓色开，玉钩窈窕碧绡回。日高有客看花去，夜半何人鸣弹来。故把秦筝迎醉拂，漫将越练就灯裁。春风十里耶溪路，网得西施不用媒。
戏答豹人三首·其一
作者：吴雯
朝代：清
体裁：七言绝句

日夜东风太剧颠，落花无数客窗前。只愁吹醒扬州梦，不得高斋自在眠。
戏答豹人三首·其二
作者：吴雯
朝代：清
体裁：七言绝句

弹筝莫怨白头吟，卖赋常思归旧林。不是鱼竿愁决绝，茂陵佳丽要黄金。
戏赠李武曾二首·其一
作者：吴雯
朝代：清
体裁：七言绝句

山公爱客绮筵清，灯火笼纱妒月明。此日相逢未相识，江南新到庾兰成。
戏赠李武曾二首·其二
作者：吴雯
朝代：清
体裁：七言绝句

沉醉东风卢女弦，泥人佳句满题笺。预愁长夜无春色，遍种桃花作墓田。
戴尚书竹
作者：吴雯
朝代：清
体裁：七言绝句

湖州太守贫方善，协律郎官老更工。惟有尚书最尊宠，閒中写出葛陂龙。
戴枫仲因梦作丹枫阁索题
作者：吴雯
朝代：清
体裁：古风

梦是何人梦，觉是何人觉。梦觉本不二，分别乃大错。忆昔大卤行，尝道昭馀郭。野水方瀰漫，杂树正绰约。宛然江上枫，湛湛照寥廓。何处寻步屧，且来渡略彴。永怀托蒹葭，高卧阻猿鹤。长安翻握手，有如偕宿诺。云结丹枫隐，乃效梦中作。幽�滉金碧，经营种花药。邀人梦中游，幻出觉时乐。日月跳两丸，火风互磅礴。世界齐指马，四禅即五浊。饮酒与田猎，众生妄卜度。参万一成纯，背触两无著。喜觉固为偏，恋梦亦成缚。梦觉俱不到，可坐丹枫阁。
拜司空遗像
作者：吴雯
朝代：清
体裁：五言律诗

缅邈先型远，皈依旧德尊。冻禽窥石阁，野鹿到柴门。赤舄风何古，黄绫诏尚存。后凋见松柏，千载著灵根。
拟古
作者：吴雯
朝代：清
体裁：古风

春风到庭户，百草皆知荣。此心不如草，寂寞从中生。晓起闺房暗，罗衣寒盈盈。故人在他县，忧喜难分明。婉彼燕赵女，把酒劝听莺。华筵不能久，反增离别情。念此转怜惜，何事客中行。
挽张圣佩孝廉
作者：吴雯
朝代：清
体裁：古风

万事皆空虚，一念独真实。当其坚固处，终古不泯灭。呜呼柏岩子，感我最亲切。投分尘壒外，结契金兰侧。论文每夜分，杯铛必狼藉。嗜古同一癖，名迹肆罗列。指瑕各中瘢，赏奇互探秘。两两会心处，一笑无言说。有时共挥毫，一研错双笔。君书我最爱，我书君尤悦。书成互盘礴，气应蕤宾铁。并骑看春山，散发舞秋月。狂歌惊僮仆，清啸动寥泬。君本磊落人，浮名等一吷。折腰轻五斗，息影罢交接。我尤慕蓬阆，所恨弱水隔。中条有茅屋，偃仰聊自适。雨耕薇蕨紫，夜舞蝙蝠白。君每欲相过，书问空重叠。昨日晋阳旋，慰劳悯行役。苦欲留我住，倾倒共朝夕。游子念慈闱，八十难久别。上马各恋恋，皆如有所失。到家曾几时，闻君成永诀。惊心如噩梦，不觉肺肝裂。呜呼君行谊，必当享髦耋。呜呼君相貌，必当捧符牒。胡为百尺桐，无风自摧折。幸有丈夫子，林立皆英哲。幸有兰玉孙，神驹争龁齧。流光本飞电，百岁同恍惚。何须分久暂，彭殇一轨辙。况君过知命，齐物泯欣戚。所恨同学子，一旦少矜式。百里赍镜具，刲羊恐无血。鸡絮陈几筵，物菲意非亵。悼痛为此辞，九原应酸恻。
放歌寄赵秋谷太史秋谷罢官余在山海未能走送特寄此奉慰兼寓勉望云尔
作者：吴雯
朝代：清
体裁：古风

大海为莲池，众山即莲花。天风万里肆排荡，万柄青玉交杈枒。千艘千蜻蜓，一岛一虾蟆。忽然夜半赤日上，波心飞出黄金鸦。我当此时饮一石，褰裳濡足思无涯。恨不即携秋谷子，把袂浮拍吟琼霞。三日得君音，使我情咨嗟。知尔纵饮罢官去，归途雨雪车哑哑。京国急来问亲旧，忧尔负气神参差。岂知渔洋北来正遇尔，道尔胸无芥蒂颜貌嘉。眼前缨冕如脱屣，猛风吹尽恒河沙。噫吁嘻人生万事何时了，朝起营营暮扰扰。官爵九迁仍苦卑，黄金千镒终嫌少。吾子赋性殊不然，弃官无闷方少年。得失荣枯本閒事，谁能不动天中天。噫吁嘻，秋谷子，大奇特，不负当年好相识。力大能持震电惊，心空不受天魔惑。噫吁嘻，秋谷秋谷方汝行，恨我未能饮汝以浊酒，劝汝以素筝。尔去且复藏其名，精金大冶百鍊坚贞。九重圣人真圣明，他时再起东山谢，方知尔可付苍生。
文中子旧居
作者：吴雯
朝代：清

汾水汤汤绕旧居，白牛溪畔雁飞初。早知道不关穷达，应悔金门轻上书。
文殊大士洗象图颂
作者：吴雯
朝代：清
体裁：七言绝句

狂象曾闻奋六牙，而今驯伏捧莲花。浮幢香水慈悲甚，洗尽恒河沙复沙。
文选楼
作者：吴雯
朝代：清
体裁：五言律诗

弹指萧梁代，伤心文选楼。秋衾泣铜辇，春殿狎江鸥。朱雀围何急，青丝恨不休。由来膺玉历，未可仗金瓯。
斋居
作者：吴雯
朝代：清

瓠落何须虑大樽，萧然无客款柴门。《春秋》未习严彭祖，《纪传》常轻褚少孙。下泽几曾驱款段，长河终拟溯昆仑。雷声太白连朝急，次第墙东过雨痕。
斋居
作者：吴雯
朝代：清
体裁：七言律诗

瓠落何须虑大樽，萧然无客款柴门。《春秋》未习严彭祖，《纪传》常轻褚少孙。下泽几曾驱款段，长河终拟溯昆崙。雷声太白连朝急，次第墙东过雨痕。
斐然纳姬
作者：吴雯
朝代：清
体裁：七言律诗

清秋谁和杜秋诗，寂寞樊川恼鬓丝。刚遇桂轮生魄日，恰逢桃叶渡江时。漫言春到花盈树，还看阴成子满枝。佳事合题三妇艳，中堂乐任主人为。
方山五首
作者：吴雯
朝代：清
体裁：七言绝句

山色参差碧玉围，松声花雨海涛飞。晚来小坐盘陀石，閒看山僧补衲衣。
昌化寺观吴伟画壁长句
作者：吴雯
朝代：清
体裁：古风

晨兴骑马缘山嵎，初日照眼明金铺。石磴无人散松子，入门茗荈追清娱。何人善绘江夏吴，应真五百穷规模。其上调御古丈夫，诸天剑佩纷来趋。袈裟一缕覆大地，三大劫等翻辘轳。无所从来亦无去，始终不异难觑�。两壁磅礴尽意态，凌风蹈海神灵俱。鹦鹉塔向指尖出，猢狲藤傍眉端扶。作使天魔如使奴，狞恶慑伏情恬愉。公无渡河胡为乎，只愁罥挂摧头颅。何事毒龙肆吞啮，乃从腥吻结跏趺。缁素膜拜惊且呼，毒来慈受毒嗫嚅。人间横逆岂不尔，参互比拟皆无殊。鹊巢于顶膝穿芦，天花落处成氍毹。如此定力合赞叹，总持妙湛将同途。金锡汾阳示激劝，圆相沩仰开蒙愚。西来之意岂尽此，令人惝恍生踌蹰。山水暴涨能径渡，髻珠道人斥其诬。幻化由来亦轻渺，忍俊不禁堪胡卢。自乳生酪酪生酥，酥分生熟成醍醐。搬柴运水神用足，粥饭既了涤钵盂。贪子得珍乍惊喜，终非长者安其帑。细观兰那见奇特，所诣已善犹有虞。将无显异尚惑众，波提木乂还自逋。即如延陵此绘画，烟丝雾缕真难摹。当其经营备惨澹，可悟万象由虚无。识心达本乃至要，莫眩五色随模糊。去爱有如摘悬珠，一一摘尽爱水枯。圣凡不立是何境，性清净故超瑕瑜。
明妃
作者：吴雯
朝代：清

不把黄金买画工，进身羞与自媒同。
始知绝代佳人意，即有千秋国士风。
环佩几曾归夜月，琵琶唯许托宾鸿。
天心特为留青冢，春草年年似汉宫。
明妃
作者：吴雯
朝代：清
体裁：七言律诗

不把黄金买画工，进身羞与自媒同。始知绝代佳人意，即有千秋国士风。环佩几曾归夜月，琵琶惟许托宾鸿。天心特为留青冢，春色年年似汉宫。
明妃
作者：吴雯
朝代：清

不把黄金买画工，进身羞与自媒同。始知绝代佳人意，即有千秋国士风。环佩几曾归夜月，琵琶惟许托宾鸿。天心特为留青冢，春草年年似汉宫。
春
作者：吴雯
朝代：清
体裁：七言绝句

冰雪棱棱作岁寒，而今也到早春天。郭边暖跃长河鲤，门外晴开太华莲。
春初同旦复元彦笨山叔敏过退居老人
作者：吴雯
朝代：清
体裁：五言律诗

却忆江南路，裙腰草色斜。篷遮三月雨，舟载半塘花。浪迹犹如梦，浮生更去家。低回三十载，随处惜年华。
春日过访五先遂呈养五山人二首
作者：吴雯
朝代：清
体裁：五言律诗

地僻心逾静，城东旧草堂。下帘深拜佛，扫地自焚香。峰势侧当户，花枝低亚墙。素心人不远，谷口更相望。
春晓曲
作者：吴雯
朝代：清
体裁：七言绝句

辘轳哑轧宫井涩，花影玲珑半帘月。美人睡起梳晓鬟，锦帆过处彫窗黑。
春望
作者：吴雯
朝代：清
体裁：五言律诗

漠漠中原色，青青陌上林。王孙空有恨，芳草本无心。花放东风暖，桥平野涨深。迟行不自厌，徙倚听鸣禽。
春雪晓望
作者：吴雯
朝代：清
体裁：古风

密霰夜已零，杳霭漕河路。朝来南浦望，谁蹑东郭屦。柴门半隐显，静掩溪边树。一鸟破烟飞，有人雪中渡。
晋祠
作者：吴雯
朝代：清
体裁：五言律诗

悬瓮山前路，清秋见早鸿。一沟瓜蔓水，十里稻花风。杨柳差池绿，汀蓝远近红。三年两来往，生计太匆匆。
晋祠别陈子文三首·其一
作者：吴雯
朝代：清
体裁：五言律诗

一水清如此，沙边坐不辞。濯缨今最得，驱马欲何之。渚冷鱼龙蛰，山空鹳鹤悲。徘徊双柏底，同惜万年枝。
晋祠别陈子文三首·其二
作者：吴雯
朝代：清
体裁：五言律诗

赞府才真好，题笺更不群。他时陇头水，还望海东云。大道无多说，微言惜强分。相怜转相勉，莫只绚声闻。
晚春五绝句
作者：吴雯
朝代：清
体裁：五言绝句

鸂鶒交前浦，鸳鸯过别滩。莫因风雨恶，吹动钓鱼竿。
晚行山下
作者：吴雯
朝代：清
体裁：五言绝句

林深如风雨，黄叶下山路。日暮不逢人，寒溪独延伫。
晚集玉础傍城小园
作者：吴雯
朝代：清
体裁：五言律诗

小径依城角，羊求路渐迷。花闻谯鼓暗，竹傍女墙低。夜雨人三个，秋风菜一畦。开门仍贳酒，莫惜踏深泥。
暮春雨中阮亭先生招同诸公集善果寺得曲字
作者：吴雯
朝代：清

古寺城西隅，寺路直还曲。幽人此来往，渐与山僧熟。煮茗石幢下，石鼎轻烟覆。一花余春荣，众阴长夏绿。松深鹤唳静，竹动鸟飞速。人在一世间，光景如转烛。宇宙旷无垠，何为自刺促。胜侣欣招邀，佳时值休沐。名香风过院，仙梵雨垂屋。向晚孤霞明，白云傍檐宿。苍苍林月上，世界明金粟。归途重回首，遥山寄遐瞩。
暮春雨中阮亭先生招同诸公集善果寺得曲字
作者：吴雯
朝代：清
体裁：古风

古寺城西隅，寺路直还曲。幽人此来往，渐与山僧熟。煮茗石幢下，石鼎轻烟覆。一花馀春荣，众阴长夏绿。松深鹤唳静，竹动鸟飞速。人生一世间，光景如转烛。宇宙旷无垠，何为自刺促。胜侣欣招邀，佳时值休沐。名香风过院，仙梵雨垂屋。向晚孤霞明，白云傍檐宿。苍苍林月上，世界明金粟。归途重回首，遥山寄遐瞩。
有忆二首·其一
作者：吴雯
朝代：清
体裁：五言律诗

忆尔提红烛，相寻半玉溪。紫钗屋南北，红袖涧东西。咏雪当鸦鬓，行春过燕泥。避风台畔醉，裙绉落文犀。
有忆二首·其二
作者：吴雯
朝代：清
体裁：五言律诗

昨夜月明好，清光万里同。阶閒人少睡，阁迥烛无风。酒渴三更后，心空四照中。南来尚乌鹊，飞过戟门东。
有题
作者：吴雯
朝代：清
体裁：古风

花枝濛濛绕金屋，蝴蝶一双两双宿。风歇香轻归镜台，曲屋罗屏画生绿。美人晓起幽梦阑，啼鸟隔树雕窗寒。见春欲问春深浅，自捲珠帘带月看。
望华山
作者：吴雯
朝代：清
体裁：五言律诗

莲华五千仞，灵孕自洪濛。每�风云色，能参造化功。阴将连太白，气自满关中。欲问真源在，仙人住蕊宫。
望华山
作者：吴雯
朝代：清

莲花五千仞，灵孕自洪蒙。每变风云色，能参造化功。阴将连太白，气自满关中。欲问真源在，仙人住蕊宫。
望江南 其一 重阳九阕
作者：吴雯
朝代：清
体裁：词

重阳日，斜照小银筝。携酒偏宜高处醉，寻诗好向菊边行。难得此朝晴。
望江南 其七 重阳九阕
作者：吴雯
朝代：清
体裁：词

重阳客，高卧海东头。静处千竿风雨节，閒中一笛海天秋。整理钓鳌钩。
望江南 其三 重阳九阕
作者：吴雯
朝代：清
体裁：词

重阳夜，露下著衣寒。虫响渐教支枕听，花枝端合下帘看。才罢倚阑干。
望江南 其九 重阳九阕
作者：吴雯
朝代：清
体裁：词

重阳雁，影入碧天斜。紫塞霜前排锦字，罗浮雪后踏梅花。嘹呖出朱霞。
望江南 其二 重阳九阕
作者：吴雯
朝代：清
体裁：词

重阳月，又是半轮秋。水雾蚀金流北垞，海风吹玉贴南楼。指点见沧洲。
望江南 其五 重阳九阕
作者：吴雯
朝代：清
体裁：词

重阳菊，朵朵著精神。密叶不须防醉客，疏枝偏称傍閒人。冷韵特相亲。
望江南 其八 重阳九阕
作者：吴雯
朝代：清
体裁：词

重阳句，点笔意閒閒。戏马台前驰骋后，蓝田庄上醉醒间。写与小双鬟。
望江南 其六 重阳九阕
作者：吴雯
朝代：清
体裁：词

重阳酒，新酿熟葡萄。送处只愁沾翠袖，翻时莫惜污青袍。痛饮读离骚。
望江南 其四 重阳九阕
作者：吴雯
朝代：清
体裁：词

重阳雨，骤响入空庭。断续泥沾驰马埒，横斜声乱护花铃。仔细把蕉听。
望远行·和融谷
作者：吴雯
朝代：清
体裁：词

牵牛花外，濛濛雨、愁绝江淹一赋。鲤鱼风近，青雀舟横，吹散鬓丝如许。酒客零星，醉向长亭，远望正有，宾鸿南去。唱河梁、又蚤青山将暮。延伫。屈指金门词伯，似病沈、于今堪数。八柱堂西，伏波岩北，驱尔三年閒住。恰有柔奴作伴，藤梢橘刺，引出怀人句。喜归来便是，去时愁处。
杂咏
作者：吴雯
朝代：清

楼居有何好，仙人苦留恋。金银杂玉阶，终是世俗见。王头与士垄，达者两不羡。富贵不可求，况复贫与贱。嗟我果何从，一愚了千万。
杂咏二首
作者：吴雯
朝代：清
体裁：古风

读书一万卷，寸衷转茫昧。将无昔人心，翻在语言外。闻见苦不多，因贪反成害。束书坐林间，飒飒闻天籁。
杂诗
作者：吴雯
朝代：清
体裁：古风

美人一端绮，文彩美且良。珍重惜剪裁，藏之黄金箱。一朝奉君子，上衣下为裳。荣华对知已，颜色生辉光。此心结三载，徘徊立中堂。何日理瑶瑟，弹成双凤凰。
李苑仙携酒过石鼎园诗以留之
作者：吴雯
朝代：清
体裁：古风

东风连日亦太甚，桃花杨柳半吹损。却喜君能载酒来，石鼎园中共我饮。今日风中君又归，河边杨柳尚依依。何如持觞不归去，醉来便卧垂杨树。
村居
作者：吴雯
朝代：清
体裁：七言律诗

莫向村居厌寂寥，绿杨千树绕兰皋。河声卧听昆崙远，岳色晴瞻太华高。岸上桃花如绶带，溪边芳草似青袍。晚来犹好垂竿在，一线清风引六鳌。
杯渡浑河
作者：吴雯
朝代：清
体裁：七言绝句

香象截流能径渡，其如老象没波难。却喜一杯无罅漏，果然安稳出桑乾。
某上人礼清凉归
作者：吴雯
朝代：清
体裁：七言律诗

雁门迢递访三车，稽首清凉鍊镆铘。去日但携铁如意，归时却采金莲花。毒龙制后争投钵，猛虎骑来竟到家。回首戒坛石上月，清晖依旧满袈裟。
柬乡宁大令张公
作者：吴雯
朝代：清
体裁：五言律诗

为政万山里，艰虞况七年。百家租赋苦，千仞讼庭悬。世德传司马，风流俨昔贤。题诗兼种竹，日日石堂偏。
柬宋牧仲先生
作者：吴雯
朝代：清
体裁：七言律诗

相国风流尚未遥，翩翩公子复中朝。无诗堪寄忘忧馆，有梦常寻海雁桥。此日谁能追宋玉，临风我欲酹燕昭。紫芝一接尘心尽，重向终南斸药苗。
柬江解州辰六
作者：吴雯
朝代：清
体裁：古风

中条山下来时路，几日杨花作春暮。马上频看戴胜飞，花开旧馆应无数。今日仍从山下行，花枝低亚宛相迎。南邻酒畔定相待，况复阶前新笋生。新笋生时如碧玉，相间花枝照茅屋。箧里亟寻荷叶杯，案前再补阳春曲。其如垂橐意萧然，遥念花枝诚可怜。归来不用赊春色，只向先生乞酒钱。
柬陈说岩先生
作者：吴雯
朝代：清
体裁：古风

昨从太行来，曾过先生舍。高松垂女萝，空山一系马。京洛劳问讯，陶陶乐情话。身栖魏阙边，心在白云下。
桃花夫人
作者：吴雯
朝代：清
体裁：七言绝句

桃花夫人好颜色，月中飞出云中得。新感恩仍旧感恩，一倾城矣再倾国。
桐石咏赠佟霞庵使君
作者：吴雯
朝代：清
体裁：古风

山中早约桐花开，花开时节桐乡来。今年桐花开较晚，三月无花叶犹短。而今四月清和时，桐叶生肥花满枝。使君爱种双桐树，傍石栽桐拂烟雾。桐乡士女寿桐君，桐花桐叶何纷纷。我亦特来酌一斗，为祝桐君三不朽。半醉不醉笑靥红，如圭桐叶含清风。东山月上暮天碧，醉把桐花卧桐石。
槐石歌为佟俨若赋
作者：吴雯
朝代：清
体裁：古风

中丞清白世所无，罢官便同山泽癯。一朝卖宅怅无居，假屋聊取安妻孥。公子矫矫才气殊，鸾翔鹄峙羞泥涂。移家空载五车书，下键却扫追清娱。翻喜新堂槐荫铺，当门怪石蹲于菟。解衣盘礡兴不孤，间有好事来提壶。长安酒肉厌屠沽，高楼燕笑罗摴蒱。食雁而美閒且都，明灯广厦张氍毹。公子寂寂胡为乎，据槐倚石仍咿唔。嗟我四十悲头颅，尚书朝请计总迂。胡不归去软尘俱，松风真负青山逋。过从数坐青珊瑚，摩娑石丈称吾徒。闻君指日江南趋，犹为饥遣争长途。回视此乐不可图，况欲高馆吹笙竽。呜呼廉吏可为言何诬，不见楚相之子负薪啼路隅。
次宿州三首
作者：吴雯
朝代：清
体裁：五言律诗

野水围城郭，寒涛叠女墙。文章通上国，姓氏隐他乡。夜月千峰雪，晨风满剑霜。长歌人不识，把酒托清狂。
次小河司二首
作者：吴雯
朝代：清
体裁：五言律诗

潭府愁卑湿，迢遥接远烟。空迟渔父棹，已过洛阳年。湖草留春日，江花入暮天。却疑客路稳，横海入戈船。
次清化即景
作者：吴雯
朝代：清
体裁：五言律诗

白鹭明秋水，凉风吹葛巾。溪边收稻客，柳下织帘人。野馔芋魁熟，风楼蚱蜢亲。十年来往路，重问浊漳滨。
次赵城
作者：吴雯
朝代：清
体裁：古风

向晓郭门北，苍烟湿流水。岳岳霍太山，青光落行李。生平爱岩阿，未得脱尘滓。看山半马上，次第藤萝美。黄金苦不成，紫海渺万里。人生皆碌碌，蹉跎遂没齿。遥期婚嫁毕，曾孙又生子。一笑松云前，早图饭石髓。
次青县题壁
作者：吴雯
朝代：清

去年九月长安来，鲤鱼风起船旗开。今年三月旧山去，马上绿杨掠飞絮。旧山风景复何如，昨日家人有报书。当门万里昆仑水，千点桃花尺半鱼。
次青县题壁
作者：吴雯
朝代：清
体裁：古风

去年九月长安来，鲤鱼风起船旗开。今年三月旧山去，马上绿杨掠飞絮。旧山风景复何如，昨日家人有报书。当门万里昆崙水，千点桃花尺半鱼。
次青霞韵三首·其一
作者：吴雯
朝代：清
体裁：七言绝句

生平恩怨任茫茫，只有名心尚不忘。百轴雄文诗两卷，白藤随处发奇光。
次青霞韵三首·其二
作者：吴雯
朝代：清
体裁：七言绝句

白鹿骑来任往还，城南剧饮发朱颜。三千玉女浑相待，又采菖蒲入华山。
次静海
作者：吴雯
朝代：清
体裁：古风

县郭依春水，牵船过夕阳。行行芳草路，不断梨花香。云气湿垂雨，风声柔剪桑。低徊双燕子，有梦入雕梁。
次韵荅韩文尚
作者：吴雯
朝代：清
体裁：七言律诗

亦不辞名不近名，偶然相见即相倾。休论金马浮沈事，且对玉壶春酒清。大药终思还旧我，名山岂敢负新盟。论文连日花前醉，只觉人间尚有情。
欸乃书屋为笨山作
作者：吴雯
朝代：清
体裁：五言律诗

舍人读书处，近傍漕河滨。岂效临渊客，常逢晒网人。冰开鱼弄藻，花落鸟衔春。愧我风尘久，淹留爱白蘋。
此身歌柬韩元少先生
作者：吴雯
朝代：清
体裁：古风

此身谓非我，居然耳目能明聪。此身谓真我，呼吸不存俄生虫。臂弹尻马宁异说，蛙蠙鸲掇捐雷同。世人纷纷转茫昧，因之蚓窍争蝇蠓。逝者如斯叹川上，无言本自归鸿濛。明明此意在邹鲁，其如雷电乖盲聋。雕刻心思养口体，寻常贪恚成伐攻。福轻于羽不知载，百年驰骤何终穷。美食投箸轻万钱，峨冠大佩修高容。高名厚实两俱得，声华谁敢轻污隆。总使千秋尚馀虑，金蚕玉碗埋丘垄。水银池沼杂凫雁，可怜长夜鱼灯红。以此胶扰鄙嚣遝，况复先圣多发蒙。十年有学愿无学，相视而笑畴堪共。先生文章具性道，使我捧读心神融。天授钜手阐元化，轩辕镜子悬青铜。昨日慈仁一握手，罘罳薄日光玲珑。吉人蔼蔼见真趣，伫令尘土开心胸。世间原自多上士，转忘缨绂分雌雄。长而不宰果何德，从斯永拟参犹龙。
水村
作者：吴雯
朝代：清
体裁：七言律诗

万树垂杨绿不齐，人家住在涧东西。新篁迸玉方连屋，嫩荇如钱乍点溪。野墅客还忘闭户，晴沙屐过不沾泥。风光都似招贤里，只少红翎水鹤啼。
水村
作者：吴雯
朝代：清

万树垂杨绿不齐，人家住在涧东西。新篁迸玉方连屋，嫩荇如铁乍点溪。野墅客来忘闭户，晴沙屐过不沾泥。风光都似招贤里，只少红翎水鹤啼。
水村
作者：吴雯
朝代：清
体裁：七言律诗

林叶萧萧欲暮天，人家烟火夕阳边。寒瓜引蔓垂茅屋，野水生波入稻田。渔网悬来晴树外，钓车牵过晚洲前。圆沙鸥鹭忘机甚，队队菰蒲自在眠。
永乐蚤发
作者：吴雯
朝代：清
体裁：五言律诗

蚤发招贤里，凉云解郁蒸。河声过雷首，雨气下风陵。凤嘴三春麦，龙头五月冰。莲花天外落，千仞碧崚嶒。
江楼寄怀宋中故人
作者：吴雯
朝代：清
体裁：七言律诗

二月春归杨柳条，广陵风雨日萧萧。题诗不到忘忧馆，走马何年海雁桥。江上归心怜草色，城边晚景惜花朝。梁园宾客天涯在，空听钟声落暮潮。
江楼忆弟
作者：吴雯
朝代：清
体裁：古风

楼下江水何其深，对江山色常若阴。八月正有梧桐雨，千里归客愁难任。鹦鹉洲前秋草绿，鹭鹚鸂鶒双双宿。只有衡阳雁一群，恨不同飞声断续。
江风词四首·其一
作者：吴雯
朝代：清
体裁：七言绝句

四月江头踯躅红，江边愁雨又愁风。泊船休近黄陵庙，斑竹摇摇恼煞侬。
江风词四首·其三
作者：吴雯
朝代：清
体裁：七言绝句

一夜南风吹不休，侵晨晴日满船头。江乡见惯閒风雨，说著风波也不愁。
江风词四首·其二
作者：吴雯
朝代：清
体裁：七言绝句

江风吹浪生白波，往来舴艋冲浪过。浪花起处红衫湿，换著湖州生线罗。
江风词四首·其四
作者：吴雯
朝代：清
体裁：七言绝句

估舶新来换宝珠，船窗四角结流苏。却怜西子无缘分，晚嫁黄金范大夫。
汪文升赠小楷五百字为别诗酬来美
作者：吴雯
朝代：清
体裁：古风

颉籀法已远，其意则未衰。如何后世人，竞妍失前规。篆体大小分，上蔡牵犬儿。□书更简捷，云阳成导师。中郎起陈留，石室传何奇。破冢者谁氏，呕血穷藩篱。琅琊学簪花，少作悔已迟。晚年体一变，方成龙虎姿。江陵劫火然，鹅群荡无遗。所以句曲翁，申辨穷毫釐。画赞存典型，永兴独得之。此语具悬解，不必皆能知。汪子凿洪濛，独欲探希夷。取势必纵横，天马脱靷鞿。有如狂与狷，不屑中行驰。岂知秘密藏，正自山阴施。二月山桃开，小雨细如丝。吾将雨中去，倦听玲珑词。吾子何为者，送我随斑骓。题笺五百字，木难赠临岐。君家有汪伦，送客昔如斯。君情较浅深，潭水堪一卮。鹿城有大尹，此道颇精思。吾过鹿城道，盘礴互淋漓。相见首相告，不待他言辞。善则与人同，大美吾敢私。留取古情性，庶几星云垂。
汴楼喜春三首·其一
作者：吴雯
朝代：清
体裁：五言律诗

蕙风乍披阁，柳烟将著扉。愁应随腊去，喜定逐春归。官驿江梅落，雕梁海燕飞。玉溪三月路，载酒莫相违。
汴楼喜春三首·其三
作者：吴雯
朝代：清
体裁：五言律诗

生菜细堪嚼，玉壶清更陈。鸣筝楼上客，挟弹柳边人。寺塔留残偈，宫钿感故尘。当年歌舞地，几处锁寒筠。
汴楼喜春三首·其二
作者：吴雯
朝代：清
体裁：五言律诗

连日北楼醉，人传又立春。柳拖新苑水，花扫故宫尘。鹤醒三更梦，鹏抟万里身。相拌郢中客，同去采江蘋。
汴水九日二首·其一
作者：吴雯
朝代：清
体裁：五言律诗

白雁黄花节，他乡倍黯然。风犹吹野马，日不暖鸣蝉。冷蕊侵篱湿，晴沙裹浪圆。南来有书信，好寄鹡鸰篇。
汴水九日二首·其二
作者：吴雯
朝代：清
体裁：五言律诗

黄菊东篱好，家山更若何。雨看嵩树湿，云忆楚台多。笔札销閒昼，壶觞托啸歌。高斋稍偃仰，也胜洞庭波。
汾阳馆
作者：吴雯
朝代：清
体裁：五言律诗

残雪明高岭，春沙引乱流。柳遮郭外驿，花映水边楼。风土乖乡语，年华系客愁。桑田谁负畚，惆怅听鸣鸠。
沂州道中寒甚
作者：吴雯
朝代：清
体裁：五言律诗

初识临沂路，冰痕啮草桥。青驮荒旧寺，黄竹苦新谣。晚税输山茧，村盘荐落椒。频能异风土，终是惜飘摇。
沈洪生编修宅集诸子看芍药四首·其一
作者：吴雯
朝代：清
体裁：七言律诗

灵根曾说托丰台，新买千枝傍座开。杨氏诸姨同辈出，赵家姊妹两宫来。东西客到四千里，贤圣酒倾三百杯。为恋高情忘卜夜，四更灯火不知回。
沈洪生编修宅集诸子看芍药四首·其三
作者：吴雯
朝代：清
体裁：七言律诗

肩拍洪厓笑语同，长吟促坐凤城东。酒当璧月清凉夜，人在瑶台锦绣中。画槛缘阶香有露，珠帘到地静无风。欲归更觅银缸照，爱煞深红杂浅红。
沈洪生编修宅集诸子看芍药四首·其二
作者：吴雯
朝代：清
体裁：七言律诗

旖旎争看叠画屏，灵妃髣髴下云軿。怜时那便分桓李，妒处何从较尹邢。名酒远将阿母酝，盘餐羞荐五侯鲭。浮生此乐真何极，莫遣当筵锦瑟停。
沈洪生编修宅集诸子看芍药四首·其四
作者：吴雯
朝代：清
体裁：七言律诗

欲去还留绕曲廊，酒人被酒更清狂。舞当芳树惊乌鹊，歌倚洞箫来凤凰。花气濛濛宁惹雾，炉烟袅袅尚焚香。莫愁那得频相接，只许卢家有画堂。
河上望永乐历历然感咏
作者：吴雯
朝代：清

河势冲冰水倒回，两山寒色逼人来。乡园云树虽相望，客路心魂转更哀。倦马争投盘豆驿，饥乌空噪赫连台。劳生碌碌真何益，欲访卢敖练玉胎。
河上望永乐历历然感咏
作者：吴雯
朝代：清
体裁：七言律诗

河势冲冰水倒回，两山寒色逼人来。乡园云树虽相望，客路心魂转更哀。倦马争投盘豆驿，饥乌空噪赫连台。劳生碌碌真何益，欲访卢敖鍊玉胎。
河中形胜
作者：吴雯
朝代：清
体裁：七言排律

关设蒲津阨两壖，城临天堑控三边。朱甍杰构重华殿，翠琰穹题广孝泉。五老山高横晚照，二妃陵古起愁烟。龙门北顾思前圣，雷首南观忆昔贤。渡口铁牛唐室建，汾睢宝鼎汉家迁。海神望秩时仍故，河渎居歆岁不愆。城郭一般犹舜日，山川万古是尧天。蕨芽旧采余偏嗜，桑落新篘众所便。陶邑器成还苦窳，帝乡民杂更颠连。盛时揖让皇风泯，叔世交侵霸习传。比屋可封今已矣，画衣不犯亦茫然。五刑弼教焉能措，三木收威未易捐。少似夷齐能逊国，多如虞芮好争田。君侯司权铨衡重，部使分行黜陟专。持节义当勤察访，更弦须在谨承宣。共期风化隆先代，咸五登三万亿年。
河桥
作者：吴雯
朝代：清
体裁：七言绝句

河桥新柳渐成丝，社燕飞飞二月时。每惜春来只为客，东堂辜负好花枝。
津门喜逢徐师鲁即送之山东
作者：吴雯
朝代：清
体裁：七言律诗

海畔相逢笑语温，惓怀今昔道终存。看花乍可称新契，对酒仍教说旧恩。事业此时归凤沼，文章千载溯龙门。匆匆又作河梁别，日观峰前役梦魂。
海天长啸图为张辅公别驾题
作者：吴雯
朝代：清
体裁：古风

海天浩浩何端倪，海风吹水如玻瓈。中有高人洞元化，襟期广达无町畦。眼前万境不能惑，天外三山如可跻。一声长啸彻云表，逌然鸾凤千虹霓。青松郁屈动鳞甲，丹药恍惚存刀圭。岁月烦嚣任扰扰，生平意度常折折。道服身并九皋鹤，酒杯手捉骇鸡犀。童子葫芦何所挟，兰台叙传或相赍。况有神驹称迈种，七日超母惊驒奚。桂枝结实兰芽茁，一堂三世荀陈齐。从此门闾益高大，上林珠树容联栖。繄余卅载托末契，杯铛横搅金留犁。阀阅方看韦兼杜，朋好还次阮与嵇。今日重过羡爽健，气清貌粹频招携。芍药堆阑间玉版，槟榔满斛交金齑。何人绘出高世姿，独立海畔岛屿低。一时相对意飘渺，图中座上眼欲迷。朱霞南映北海北，青裙东拜西山西。古今何似蜗角触，世界忽如鸿爪泥。题诗掷笔且大笑，安得玉虬为驷随风鹥。
涉渑
作者：吴雯
朝代：清
体裁：五言律诗

清渑方朝涉，人家半薜萝。溪光迎客浅，山翠拂衣多。霸业馀荒垒，盟台俯逝波。谁能瞻紫气，函谷等閒过。
清极观
作者：吴雯
朝代：清
体裁：五言律诗

灵祠四山口，积翠俯重阴。独立神境寂，微风生北林。秋篁全迸节，老树半空心。乱水当门过，泉源不可寻。
渡河
作者：吴雯
朝代：清
体裁：五言绝句

曲岸鸳鸯稳，回村荻苇秋。伤心今昔事，不肯付东流。
游栖岩寺六首
作者：吴雯
朝代：清
体裁：五言绝句

危磴一百盘，岩风荡林薮。滴沥石门泉，飞作人间雨。
游风穴简陆云士
作者：吴雯
朝代：清

汝州风穴寺，城西白云里。出郭芳草深，得此林壑美。柏子周四山，桐花通一水。香阁接幽岩，僧饭资禅喜。石潭见空性，澄澈何终始。潭上新笋生，潭下旧兰紫。溪风吹午钟，脱然谢糠秕。相逢采山人，念尔宦游子。
潞河简宋佥宪时读其近诗甚奇郁不胜折衷
作者：吴雯
朝代：清
体裁：七言律诗

江上犹传宋玉名，花开韦杜引双旌。诗过青海才逾壮，游入盘山梦亦清。直道真消蛟蜃气，仁风方感凤凰声。西江篇体渊源识，仗与琅琊共主盟。
潭州杂诗三首·其一
作者：吴雯
朝代：清
体裁：七言绝句

潭州一住四十日，亲见巴帆枕上来。岳树尽从朝雨绿，湘花更著晚风开。
潭州杂诗三首·其二
作者：吴雯
朝代：清
体裁：七言绝句

无数蜻蜓上钓竿，花枝照眼水漫漫。墙东尚有閒田地，犹可添修斗鸭阑。
潭州遇李屺瞻前辈
作者：吴雯
朝代：清
体裁：五言律诗

夫子罢官久，高怀人不知。相逢湘水上，同过落花时。世事只如此，天涯何所之。犹能藏斗酒，醉读屈原辞。
焚诗·其一
作者：吴雯
朝代：清
体裁：七言绝句

十载支离苦负情，柔词绮语可怜生。从今烧却梅花赋，别有深心到广平。
焚诗·其二
作者：吴雯
朝代：清
体裁：七言绝句

兰畹金荃绝妙词，伤人元气起人思。渊明已是何人物，文选楼中有异辞。
独坐看月三首
作者：吴雯
朝代：清
体裁：七言绝句

独对高旻发浩吟，夜凉风露涤烦襟。浮云敛尽冰轮满，万里青天万古心。
玉溪宴集
作者：吴雯
朝代：清
体裁：古风

竹林俯春涧，林下东风吹。人生无百年，为乐须及时。良朋接阡陌，相招同来兹。烹羊设醇醪，坐席欢更移。耳热行南原，徘徊至东菑。西望太华巅，风云变参差。雪残毛女洞，日下希夷祠。古今几旦暮，盛满不可持。酒阑吾已醉，欲采商山芝。
王官谷
作者：吴雯
朝代：清
体裁：五言律诗

朱楼覆残雪，花落无冬春。众水急争壑，一峰閒对人。白云识心素，空谷留皇醇。晚来鸥鹭侣，接翅桃源滨。
珠楼
作者：吴雯
朝代：清
体裁：七言绝句

珠楼十二齧金蟾，楼外春风打帽檐。齐道天香何处落，不知人在水晶帘。
班媫妤
作者：吴雯
朝代：清
体裁：七言绝句

翠辇当年著意辞，何曾团扇更寻思。一从长信宫中去，总使秋风也不悲。
留别仝车同三首
作者：吴雯
朝代：清
体裁：七言绝句

文章命达两难齐，五十青云路尚迷。夙昔家声原第一，暂将牛鼎尚烹鸡。
留别张振宣二首·其一
作者：吴雯
朝代：清
体裁：五言律诗

尚忆西园醉，徜徉坐竹林。门前流水静，阶下落花深。岁月惊弹指，天涯惜滞淫。碧桃归路好，回首发清吟。
留别张振宣二首·其二
作者：吴雯
朝代：清
体裁：五言律诗

别去翻相忆，何时方是閒。人同嵇阮侣，交在纪群间。酿借昆崙水，窗涵湖县山。读书契悬解，应获驻朱颜。
留别李紫澜并遥致方山及冯徐二君子三首·其一
作者：吴雯
朝代：清
体裁：五言律诗

去去复何求，杨花吹驿楼。开樽怜共酌，秉烛忆同游。高阙看仪凤，閒沙认野鸥。生平感风义，多半在陵州。
留别李紫澜并遥致方山及冯徐二君子三首·其三
作者：吴雯
朝代：清
体裁：五言律诗

青嶂关南路，黄河渡口村。柳边辞贵客，花下闭柴门。矗矗山松直，翩翩水鹤翻。读书增道力，应念故人言。
留别李紫澜并遥致方山及冯徐二君子三首·其二
作者：吴雯
朝代：清
体裁：五言律诗

夫子古情性，洒然冰雪姿。退朝常命酒，乘月数围棋。冯子宁弹铗，徐陵雅善诗。一朝歧路侧，那得不凄其。
留别阮亭先生六首·其一
作者：吴雯
朝代：清
体裁：五言律诗

得失本一致，陶然返旧林。易归贫士策，难遣故人心。绿树方垂荫，黄鹂正好音。囊衣太轻薄，不会作黄金。
留别阮亭先生六首·其三
作者：吴雯
朝代：清
体裁：五言律诗

深隐岂非计，贱贫难久居。也知无旧业，且复爱吾庐。闻道甘悬磬，无才敢著书。嵩阳招玉女，渺渺又愁余。
留别阮亭先生六首·其二
作者：吴雯
朝代：清
体裁：五言律诗

守拙存吾道，先生奈我何。愁从归日减，泪向别时多。知己期簪绂，閒人爱薜萝。莲花千仞色，矫矫落晴波。
留别阮亭先生六首·其四
作者：吴雯
朝代：清
体裁：五言律诗

出处迥非我，徘徊空念群。可怜抚今日，游子如浮云。雨露黯芳草，风花连夕曛。那堪江水上，重觅谢将军。
留王孟谷游风穴
作者：吴雯
朝代：清
体裁：五言律诗

风穴何年寺，传闻水石间。云中千树密，溪上几僧閒。花信宜携酒，春心且看山。休言涉鱼齿，涷雨损朱颜。
登楼次木厈韵即简甜雪二首
作者：吴雯
朝代：清
体裁：七言律诗

灏气常思契混茫，眼前原不异洪荒。坐来虚室能生白，养就金鹅渐褪黄。百折世情坚道力，几回心事尽名场。凭阑究取云生处，璎珞街前认旧乡。
登河中郡楼
作者：吴雯
朝代：清
体裁：七言律诗

从来今古亦关情，况复登临感乍生。人代已随晨雨散，河山不改夕阳晴。野花开遍薰风殿，春鸟啼荒魏豹城。日暮更闻原上笛，谁能此地不沾缨。
白石寺
作者：吴雯
朝代：清
体裁：五言律诗

白石山中寺，岧峣紫翠重。寻僧常有约，无路复何从。一水飞为雨，双松化作龙。几时莲漏下，奋迅礼金容。
白石精舍
作者：吴雯
朝代：清
体裁：古风

初日寺门暄，微风塔铃响。岩冰馀滴沥，谷鸟悦深广。樵声来远壑，竹影交银榜。寂寂下庭阴，回身礼金像。
白鹦鹉为宋牧仲佥宪赋
作者：吴雯
朝代：清
体裁：五言律诗

怪尔生炎海，天然素羽稀。几惊金粟梦，故避雪山飞。对月常怜影，当花恐涴衣。瑶林有仙客，数与伴清晖。
相州初寒
作者：吴雯
朝代：清
体裁：七言律诗

昨日北风寒有信，今朝东阁梦无端。衣裳在客宁辞薄，岁月因愁转见难。才子恐教传邺下，名倡争说盛邯郸。萧萧荻苇三台没，愿乞仙人药一丸。
石潭夜泊
作者：吴雯
朝代：清
体裁：古风

烟尽北斗垂，明河淡秋影。石潭泊舟处，风筱娟娟静。閒钟渡水歇，宿鸟投林猛。素濑见渔灯，花枝坐中暝。
石门三首·其一
作者：吴雯
朝代：清
体裁：五言律诗

盘回溪路长，低草见牛羊。风急山藤折，崖崩石髓香。鹍鸡舞难定，孺子歌未央。斟酌松云里，寒花近石床。
石门三首·其三
作者：吴雯
朝代：清
体裁：五言律诗

犬吠夜如豹，风光小辋川。林回烟续断，月上水沦涟。蟋蟀秋仍语，鵁鶄冷未眠。不须愁辗转，渐看晓珠圆。
石门三首·其二
作者：吴雯
朝代：清
体裁：五言律诗

拂袖动云根，涛声过石门。野花红覆路，高柳碧连村。鸟道盘危栈，蚁丘倒客樽。茱萸莫漫插，终是惜黄昏。
祖龙行
作者：吴雯
朝代：清
体裁：古风

钟山已凿紫塞崇，鳞鳞日照阿房宫。芙蓉销尽金人气，宝历从此垂无穷。灵药迢遥问秉海，千秋万岁期常在。此生不拟禅扶苏，那知身后防胡亥。昨日徐郎有报书，帆樯将近羽人都。何事君王不相待，辒辌东来杂鲍鱼。却怪宫妃未偷药，至今犹挽莲花索。
禹州题壁四首
作者：吴雯
朝代：清
体裁：七言绝句

走马襄城七圣迷，禹州城外草萋萋。来朝又宿嵩阳寺，石壁先听震旦鸡。
秋夜闻弦索
作者：吴雯
朝代：清
体裁：古风

高斋寂无事，孤情良悠然。何人理弦索，声韵明灯前。繁响临风急，哀音入指圆。曲终心不定，空搅客中眠。
秋日再过王官谷十四韵
作者：吴雯
朝代：清
体裁：五言排律

表圣幽栖处，白云解郁蒸。典型终古峻，顽懦百年兴。空谷何人到，孤亭我再登。涧花缠细石，岩树曳高藤。危磴千峰翠，飞泉万仞冰。清晖闻白雁，爽气击苍鹰。诡激宁伤直，徘徊转见弘。哲先迷柳璨，节已信王凝。龙纪辞荣早，鸾台饮社曾。有怀方堕笏，无碍任分缯。花苑谁留客，苔龛尚见僧。避喧勾漏并，绝粒首阳仍。胜日诗堪述，秋霜史亟称。只今书剑外，何处得良朋。
秋日即事
作者：吴雯
朝代：清
体裁：古风

闭门赋閒居，阴雨连朝夕。今朝晴稍开，遂至原南北。汨汨碧流驶，漠漠秋烟织。登眺颇俱宜，欣赏良非一。白云忽欲尽，了辨前山色。农人腰䥥归，稚子荷蓑立。
秋日同叶九来徐胜力冯圃芝访傅青主先生
作者：吴雯
朝代：清
体裁：古风

秉彝有同好，言寻高世士。骑驴出国门，语笑斜阳里。郭外风景殊，芦花冒秋水。竟到野僧家，喜值于陵子。吟呻惊老病，语弱不胜齿。闻言颔耆旧，拭目辨乡里。竹灶药火温，梧井菊泉驶。庭前虚一琴，床下閒双履。羔雁空招邀，儿孙看坐起。太息各无言，归途暮烟紫。
秋日简阮亭先生
作者：吴雯
朝代：清
体裁：古风

万象本寂寥，一心丛百垢。至人心亦无，万象复何有。先生金粟身，方绾紫丝绶。红酣天女花，绿醉麻姑酒。妙思鱼脱渊，閒情风在柳。嗟我三生缘，虚怀邀善诱。将无璎珞街，当年旧师友。文字得閒居，神龙困蝌蚪。无学之学难，还同证长久。
程都阃还姬诗
作者：吴雯
朝代：清
体裁：七言律诗

十五盈盈抱锦衾，广陵涛并楚江深。只言叶可盟新侣，谁信花能返旧林。季女怀春羞碧玉，将军重义薄黄金。罗屏屈曲围红烛，照彻千秋柳下心。
竹屿
作者：吴雯
朝代：清
体裁：七言绝句

竹屿湾环抱水亭，鲛珠不定芰荷青。阿谁轻拨兰桡入，打破春塘百子萍。
答友四首·其一
作者：吴雯
朝代：清
体裁：五言律诗

朋好日以远，村墟甘隐沦。山中拾橡客，河上纬萧人。之子能相访，盘餐愧未陈。更闻欲携手，仍共结芳邻。
答友四首·其三
作者：吴雯
朝代：清
体裁：五言律诗

却忆陪游日，联镳涧水阳。云中见鸡犬，世外有耕桑。带雪溪藤古，经冬水荇长。晚来酣白酒，即此是陶唐。
答友四首·其二
作者：吴雯
朝代：清
体裁：五言律诗

昨日劳书札，琼瑶纷见贻。出入在怀袖，尚有虬龙姿。我欲急裁答，迟回无令辞。折梅风雪里，聊以寄相思。
简孟伯人仲人兄弟二首·其一
作者：吴雯
朝代：清
体裁：五言律诗

爱竹真成僻，看山岂厌频。一朝谐夙愿，犹喜得芳邻。流水通丹灶，秋花接锦茵。吾庐冬更好，绕屋十分春。
简孟伯人仲人兄弟二首·其二
作者：吴雯
朝代：清
体裁：五言律诗

小圃秋光接，从君乞药苗。荷香常过院，松影迥分桥。尔汝诗频寄，东西酒屡招。梅花三十树，珍重雪初消。
简张迥凡
作者：吴雯
朝代：清
体裁：七言律诗

閒坐高斋日几回，秋花遍向小山开。槛前最爱凉风入，天际刚逢早雁来。奇字问时宜载酒，雄文草就许登台。每当忧乐关心处，知尔真堪宰相材。
简方山先生
作者：吴雯
朝代：清
体裁：古风

浮名久为累，悠悠究何成。因之河山阳，买田事躬耕。春雨苦不足，泽雁纷纵横。始知饥驱缘，难与造物争。再作京洛游，朱门羞将迎。僻居守寂寞，岂曰全坚贞。夫子独爱我，始终无世情。惟兹孟秋月，蜻蛚时一鸣。骑马特相过，喜趁今朝晴。大药本无术，至道思乃精。吾欲溯元化，同奏缑山笙。
简方山谢先生
作者：吴雯
朝代：清
体裁：古风

下帘坐清昼，读书缅前哲。如何寂寞人，屡烦长者辙。花林共偃仰，风磴互蹩躠。烟羃春松暗，鹤踏老槐折。不知芳草意，勾萌几甲坼。万物机出入，一法杜生灭。朝来惠佳句，清思濯冰雪。海日上曈昽，高吟动寥泬。
简楞香兄
作者：吴雯
朝代：清
体裁：古风

哲兄瑶林姿，高文久彪炳。朝辞新安江，暮入金华省。承恩归屡晏，日过花砖影。幽斋富图籍，下帘心逾静。赋成金石堕，书就龙蛇骋。一字落人间，已与瑚琏并。颇惊裘马客，造门日求请。繄余昭穆分，亲爱同气等。风轩杯每接，雨院烛常秉。无学资高深，有言闻要领。池塘芳草时，谁能和孤迥。还当数过从，花林斗新茗。
简谢方山比部
作者：吴雯
朝代：清
体裁：古风

牵牛寒有花，芳草夕多露。晨兴遵广陌，凉风生高树。谢公书成癖，下帘理章句。邺侯三万签，自插防错误。我亦频过从，饮河满即去。十年困俯仰，奔走念行路。担簦湘阴宿，买舟汉阳渡。苦思十亩间，缘墙种瓜瓠。读书消世态，射猎饱山趣。如何事愿违，又向金门住。相逢益倾倒，情语过亲故。亦云鹿角关，久负栖盘处。春枝布谷飞，雨壁蜗牛聚。法曹羁鞅甚，孤情少逸豫。每值杏花时，清梦往来数。绘图当卧游，退食辄长顾。丈夫奋雄飞，出处道皆寓。正及身手健，那得伴鸥鹭。吾意早颓然，山泽久沉痼。贪看韦曲花，笑蹑东郭屦。谁能借车马，君犹分坐具。感慨成激昂，风云莽回互。座有谪仙人，请为鹏鸟赋。
简谢赵章侯将军立春日招饮
作者：吴雯
朝代：清
体裁：古风

今日立春春已入，檐际春风便习习。将军高宴启辕门，斫绘燔熊众宾集。当筵百戏间瑶笙，急管繁弦绕画屏。玉瓒频倾千日酒，金盘真压五侯鲭。将军名阀湖山上，玉季金昆坐蓬阆。气慑千夫意不骄，书探万卷神方王。秋来秉钺大河滨，蟠花锦映玉麒麟。说礼敦诗本儒者，轻裘缓带真天人。繄余珠幢瞻紫气，为君揖客增欣慰。岂但投壶致倍高，更看结袜风犹贵。今日之乐乐如何，千觞在御欢情多。愿持幕府霜毫笔，写入军中朱鹭歌。
简长安谢静岩大令
作者：吴雯
朝代：清
体裁：七言律诗

终南荏苒三年住，时有青光照画檐。羁思只须游子领，风流偏让使君兼。花前吏散亲调鹤，竹里人归自捲帘。今日方能到厅事，可曾先动客星占。
简韩子固
作者：吴雯
朝代：清
体裁：七言绝句

君家墨妙谁能及，片牍携归山舍中。千里相思比相见，几回乂手对屏风。
绎堂先生斋中拜观御书恭纪其盛
作者：吴雯
朝代：清
体裁：古风

世运适昌炽，我皇膺宝命。一心周四海，深居必恭敬。圣明无阙事，百职罢谏诤。往往万几暇，游艺乐清静。读书到丙夜，万瓦金波映。偶然事翰墨，卓尔入神圣。郁勃蛟龙姿，盘旋北斗柄。载观四大字，心正笔皆正。臣荃侍禁掖，恩遇过韦孟。宸章示宠渥，稽首再称庆。光应千古垂，事极千秋盛。小臣田间来，蚁虱对金镜。瞻仰生战慄，啧啧叹遒劲。愧乏掞天才，作颂施无竟。
绣毬
作者：吴雯
朝代：清
体裁：五言律诗

东风真狡狯，挼粉傍亭幽。银碗盛珠母，冰绡挽豹彄。寒时霜结束，暖处玉雕锼。莫作杨花认，杨花散不收。
绿珠
作者：吴雯
朝代：清
体裁：七言律诗

盖代贞心盖代姿，鲛珠百斛价难追。已拌知己偕金谷，岂肯才人嫁养厮。璧月沈时香未冷，彩云散后梦何之。当年也有翾风侣，不识春风又付谁。
羊山
作者：吴雯
朝代：清

落日山风吹，长松乱清影。白云逗残雪，忽见前峰暝。野鸟下寒竹，孤僧汲修绠。聊欲遂幽寻，理策度西岭。
胜水观音院小憩
作者：吴雯
朝代：清
体裁：五言律诗

磴道交初地，千山紫翠重。晴云消槛竹，春雪覆岩松。汲涧谷中得，寻僧林下逢。人家还几里，明月挂南峰。
自儆
作者：吴雯
朝代：清
体裁：古风

浮世剧茫茫，日作求死法。贪痴犹不尽，又问长生诀。余尤业重者，痛愤入心骨。晨诵一卷经，频觉减内热。誓心不退转，洗涤到毛发。浮云忽尽时，露出青天月。
自涟水再入都
作者：吴雯
朝代：清
体裁：五言律诗

密雪沾春路，柔风暖大堤。云垂山柳暗，日上野莺啼。愁绪萦吴茧，长才愧鲁鸡。帝京空往返，词赋几曾题。
自郏县至南阳五日山水风土不无感慨成诗九首
作者：吴雯
朝代：清
体裁：七言绝句

东飞驾鹅西鸹鸧，涧底菖蒲尺五长。宝髻罗裙何处是，青山彷佛杜兰香。
艺圃十二咏阮亭先生命作 其一 南村
作者：吴雯
朝代：清
体裁：古风

何须远人境，自无车马迹。丛薄日晖浅，柴门淡将夕。时有清风来，藤花扫书格。
艺圃十二咏阮亭先生命作 其七 浴鸥池
作者：吴雯
朝代：清
体裁：古风

藏机不肯来，忘机不肯去。泛泛绿波中，悠悠淡无虑。侧翅入深荷，池上山人语。
艺圃十二咏阮亭先生命作 其三 红鹅馆
作者：吴雯
朝代：清
体裁：古风

幽人生灭已，孤馆闭空翠。正有鹅王来，听讲无生义。尝托阳羡笼，不换山阴字。
艺圃十二咏阮亭先生命作 其九 响月廊
作者：吴雯
朝代：清
体裁：古风

竹梧含夕晖，风生碎珠玉。不知新月上，幽映修廊曲。摇曳花林间，禽声堕空绿。
艺圃十二咏阮亭先生命作 其二 鹤柴
作者：吴雯
朝代：清
体裁：古风

清音警夜半，竹露泫花井。山人晓开门，肃肃羽毛冷。忽向九皋飞，中庭乱松影。
艺圃十二咏阮亭先生命作 其五 香草居
作者：吴雯
朝代：清
体裁：古风

托根在幽径，零落冱寒月。春风来几时，一夜空中发。望望绿无停，清芬动超忽。
艺圃十二咏阮亭先生命作 其八 度香桥
作者：吴雯
朝代：清
体裁：古风

花源吹樵风，濛濛过溪水。有客石桥畔，空香落怀里。只在水风间，不辨从何起。
艺圃十二咏阮亭先生命作 其六 朝爽台
作者：吴雯
朝代：清
体裁：古风

破晓石气青，清晖损千虑。晨兴摅远抱，理策高台去。遐瞩方渺然，直到云生处。
艺圃十二咏阮亭先生命作 其十 垂云峰
作者：吴雯
朝代：清
体裁：古风

何处来孤嶂，巉岩插花坞。白云乍往还，只在峰前聚。苍苍园侧阴，天池堕毛羽。
艺圃十二咏阮亭先生命作 其十一 六松轩
作者：吴雯
朝代：清
体裁：古风

偃仰长松下，渊渊心若水。不知岁月深，且恋清阴美。山雨忽飞来，涛声树中起。
艺圃十二咏阮亭先生命作 其十二 绣佛阁
作者：吴雯
朝代：清
体裁：古风

反闻闻自性，万有空氤氲。稽首天人师，宝阁栴檀熏。一悟无为理，不绣平原君。
艺圃十二咏阮亭先生命作 其四 乳鱼亭
作者：吴雯
朝代：清
体裁：古风

种鱼莲塘下，瀺灂莲塘里。莲塘朝复暮，不住蘋风起。一半绿杨枝，随风掠春水。
苇亭即事
作者：吴雯
朝代：清
体裁：七言律诗

芦叶一丛还两丛，后园散坐见飞鸿。阶泥著草昨宵雨，檐网惹花今日风。便可弹棋开白袷，那教踏箭趁黄骢。女墙王屋晴逾好，都付狂歌痛饮中。
苏公墓下作
作者：吴雯
朝代：清
体裁：七言绝句

青山送客九十里，宿草伤心七百年。欲拜峨嵋索灵翼，正逢风雨暗长天。
茂远邀看芍药以病不赴宋先生以诗见示时方阅钟绍京灵飞经帖漫成奉答二首
作者：吴雯
朝代：清
体裁：五言律诗

我闻郭芍药，好道积精诚。女子犹如此，劳人太俗生。风前怜艳蕊，世外想佳名。莫被繁华误，金丹术不成。
莫亚夫先生赠我临帖二册皆山阴父子书也用笔特妙几欲乱真敬报长句
作者：吴雯
朝代：清
体裁：古风

亚夫先生笔墨殊，贻我临册今所无。山阴父子有彀率，只手双攫金仆姑。转使有类鹤引吭，回翔宛似鹰顾雏。雪中韝脱活雕鹗，海底网罥生珊瑚。明艳春风媚桃李，澄澈秋水排摴蒱。忽尔绕柱蛇激电，忽尔曳尾龟负图。公孙剑器太熠耀，宜僚丸弄争须臾。鸾蹲凤跱各异态，龙跳虎卧皆同模。钗脚漏痕称晚近，惊沙蓬振追前驱。技痒难倩麻姑爪，狂笑欲裹司空须。吁嗟先生胡为乎，行年八十藏菰芦。早有文章惊帝阙，晚随鸥鹭浮江湖。空传恩泽在民社，桐乡酒肉杂笙竽。有时朱颜如醉饱，儿孙满眼终难餔。嗟我半生久零落，知非年过仍颛愚。今始登堂拜父友，丈人行辈情急输。入门惊见形貌古，咤叹不已天为徒。化肠为筋理则有，鍊身同鹤道岂诬。休讶先生山泽癯，龙门传记列仙儒。朝夕过从命饮食，雕盘罗列笋与蒲。江南橘剖黄玛瑙，潞州酒滴红真珠。炰鳖脍鲤无不有，折项真见鹅鸭俱。温言奖勉意良厚，凭几含酡兴未孤。酣畅不觉发清辨，口道尧夫经世书。先天后天在指掌，太极无极非画图。修身更进参同契，戊巳刀圭研上虞。小子闻之醒聋瞆，宛丘不负循墙趋。腊雪已尽未归去，又见春风来坐隅。生平有愿皈道业，扰扰尘心难骤刳。醴陵终愁筋髓冷，长沙早恐年寿徂。远游辄思隐悬霤，垣阙竟拟修蓬壶。结习无如障文字，世缘那便抛妻孥。筋力柔脆更自哂，仔肩大道非凡驽。毕万七战全牖下，单豹岩居逢于菟。十杀一人歘相戒，饮食床第翻畏途。人生福厉那可定，趋避益令疑难摅。离垢还期效慧斐，忍欲未得偕林逋。姚察读经悟空寂，孝先蔬食沃醍醐。桂父桐君迹有据，金庭石室途非迂。间关未透成怅望，粗鄙不尽增踟躇。右军游目眺汶岭，大令鹅群归崇虚。优劣未可卑饿隶，腾举髣髴皆仙都。自昔文人慧为业，于道为近乳酪酥。执册再拜重请益，先生教我当何如。
蒲城郡南旧有海渎神庙颇极壮丽自大河去鹳鹊楼下殿宇渐成荒废戊申初春过谒不胜感慨乃为诗十韵以志之
作者：吴雯
朝代：清
体裁：五言排律

余有济川志，徘徊海渎宫。风霜残殿瓦，葵麦绕帘栊。老柏无全绿，雕梁有断红。尘埃生白帝，樵采入黄熊。倾倒天吴像，荒凉野兔踪。人情随显赫，神气有衰穷。昭代方崇祀，丰碑尚记功。何妨使丹垩，重令辟蒿蓬。日月开朱户，罘罳罥碧空。他时瞻拜下，俯仰快朝宗。
蓼花
作者：吴雯
朝代：清
体裁：七言律诗

袅袅秋光映野姿，依依疏干对寒漪。方看数缕花开处，渐近长空雁过时。风动白蘋偏弄影，雨交红树半垂枝。浦中荷叶还如镜，相伴前汀晚更宜。
蔡州道中
作者：吴雯
朝代：清
体裁：古风

鸿郗陂南蔡州道，千里黄云漫秋草。白龟浮波天茫茫，瑶林垂实珊瑚小。汝坟客帐闻荒鸡，犊车碾破花沟泥。倡楼雁断思不断，珠灯照梦沈玻瓈。池欢鹅鸭冰雪改，岂为封侯蹑重垒。愁结胎簪走玉龙，横出南徐入东海。
蔡琰
作者：吴雯
朝代：清
体裁：七言绝句

汉家国是入哀弹，帐秘将人更不安。空有辨弦知识在，金徽抛却不重看。
虞乡二首
作者：吴雯
朝代：清
体裁：五言律诗

洗马村南路，王官紫翠重。人家依谷口，樵径入高峰。竹暗千竿雨，泉飞万壑风。司空亭榭在，临望思无穷。
虞乡道中口号四首·其一
作者：吴雯
朝代：清
体裁：七言绝句

千仞飞泉下石门，岚光霞彩变朝昏。樵人笑指司空谷，浣女方归洗马村。
虞乡道中口号四首·其三
作者：吴雯
朝代：清
体裁：七言绝句

枫林飒飒石磷磷，垄上饥乌飞趁人。烹羔酿秫劳田父，打鼓摊钱赛社神。
虞乡道中口号四首·其二
作者：吴雯
朝代：清
体裁：七言绝句

紫翠纷纷入夕霞，石林东去有人家。木棉花落稼将熟，犹见黄牛翻水车。
虞乡道中口号四首·其四
作者：吴雯
朝代：清
体裁：七言绝句

舍南舍北蔓寒瓜，东门有池方沤麻。老农何处牵黄犊，行过一湾红蓼花。
虞姬
作者：吴雯
朝代：清
体裁：七言律诗

楚歌一夜动悲凉，百战空嗟霸业荒。子弟皆知归长者，美人独解报君王。江东日落垓尘散，原上春归墓草香。回首五陵烟树尽，千秋同作恨茫茫。
蚤春同苕文先生及舟次大可天生夜集王昆良大参寓斋
作者：吴雯
朝代：清
体裁：古风

御河冰始开，御柳莺未啭。鄠杜同羁栖，春宵得良宴。知交倾四海，何必共乡县。玉壶腊酒酾，华烛罗屏颤。王公负奇气，刚肠经百鍊。学诗似常侍，一为即高狷。忘年谬推挹，虚怀世希见。胜侣尽招携，清言夜忘倦。说士甘于肉，况复洁羹馔。嗟余缝袜材，难添补衮线。早岁罹凶闵，中年困贫贱。近更慕无为，理欲日交战。妄就承明庐，终谢芙蓉殿。还山搆草堂，柴门俯春涧。芦笋过沙鸥，杨花掠飞燕。梦结昆崙顶，閒编高隐传。远望周与召，声华在天半。
蝶恋花·大风
作者：吴雯
朝代：清
体裁：词

昨夜北风翻海水。扑损帘旌，欲住真无计。无梦到家家万里。揽衣频作三更起。苦被浮名牵未已。总使名成，华发何滋味。表圣祠东风物美。白云招我归来矣。
行行重行行
作者：吴雯
朝代：清
体裁：古风

离亭送君去，三里闻马声。五里马无迹，十里云树平。嗟彼云树繁，不知人有情。乾坤静如掌，万里见君行。
西园宴集二首
作者：吴雯
朝代：清
体裁：古风

峨峨九峰秀，人家山水半。草堂谁结搆，幽思玉溪畔。相过忘主客，石上青精饭。云来松际阴，泉到竹根散。美人双荷叶，娇歌再三劝。莫惜金缕衣，浮生几昏旦。
西城别墅诗十四首阮亭先生属作 其七 小华子冈
作者：吴雯
朝代：清
体裁：古风

右丞禅悟人，千秋生则效。每思茱萸沜，一理欹湖棹。何意春城西，犬吠夜如豹。
西城别墅诗十四首阮亭先生属作 其三 樵唱轩
作者：吴雯
朝代：清
体裁：古风

采山因采真，归来发高唱。衣上烟霞斑，杂坐无礼让。身忘草木年，心寄尊卢上。
西城别墅诗十四首阮亭先生属作 其九 春草池
作者：吴雯
朝代：清
体裁：古风

池上茸茸色，一卷离骚经。谢客太荒唐，幻梦不可听。爱煞懒公语，春来草自青。
西城别墅诗十四首阮亭先生属作 其二 石帆亭
作者：吴雯
朝代：清
体裁：古风

风动袈裟角，洪涛四溟吼。如何不动摇，片石土囊口。为赏正定心，添种菱三亩。
西城别墅诗十四首阮亭先生属作 其五 石丈
作者：吴雯
朝代：清
体裁：古风

与世苦不谐，耸削自突兀。霜明耿介性，雨见嵚㟢骨。莫谓德无邻，有人具袍笏。
西城别墅诗十四首阮亭先生属作 其八 小善卷
作者：吴雯
朝代：清
体裁：古风

洞中过天地，居然小善卷。焚香聊宴坐，独理朱丝弦。溪割罨画水，人耕阳羡田。
西城别墅诗十四首阮亭先生属作 其六 三峰
作者：吴雯
朝代：清
体裁：古风

白帝家门山，何年竟飞去。毛女发精灵，欲共天孙语。纤月见庚方，产药川源处。
西城别墅诗十四首阮亭先生属作 其十 竹径
作者：吴雯
朝代：清
体裁：古风

欹仄锦石路，窈窕无凡卉。去去绿阴中，凉风动斐亹。仙人何处来，一万青鸾尾。
西城别墅诗十四首阮亭先生属作 其十一 双松书坞
作者：吴雯
朝代：清
体裁：古风

读书谁与共，于䰄两大夫。更邀天际鹤，营巢兼哺雏。刚到春风候，花飞醥玉壶。
西城别墅诗十四首阮亭先生属作 其十三 绿萝书屋
作者：吴雯
朝代：清
体裁：古风

寂寂春阴繁，因成玄豹隐。隔座花枝明，到帘鸟声近。风床书卷开，幽人本无愠。
西城别墅诗十四首阮亭先生属作 其十二 大椿轩
作者：吴雯
朝代：清
体裁：古风

八千岁为春，八千岁为秋。灵根托天地，世界真蜉蝣。何人知此意，只可问庄周。
西城别墅诗十四首阮亭先生属作 其十四 啸台
作者：吴雯
朝代：清
体裁：古风

苏门有高士，求怒不可得。出水终大笑，妙意诚难测。为想凤鸾音，崇台愿矜式。
西城别墅诗十四首阮亭先生属作 其四 半偈阁
作者：吴雯
朝代：清
体裁：古风

大辨本忘言，半偈又何著。赤日东边上，素月西边落。不必更求心，四大空索索。
西城别墅诗十四首阮亭先生属作·其一
作者：吴雯
朝代：清
体裁：古风

花枝近女墙，岁月日潇洒。虽复在城市，喧寂非车马。清风迥穆如，知希和弥寡。
西子
作者：吴雯
朝代：清
体裁：七言律诗

响屧廊前夜月孤，苧萝村畔没寒芜。已教旧恨伤麋鹿，又肯新愁入□鸪。铁网皆云沈寂寞，黄金任尔铸模糊。江东救得无馀事，那复扁舟共五湖。
西山诗 其一 会宿
作者：吴雯
朝代：清
体裁：古风

小山丛桂多，石路晚尤曲。为有看山约，且共花间宿。清言转忘倦，惟恐更漏促。山鬼缘女萝，中夜媚幽独。傍晓望城阙，微雨淡如沐。黛色从西来，青光绕茅屋。把臂共欣然，林风托遐瞩。
西山诗 其三 摩诃庵
作者：吴雯
朝代：清
体裁：古风

钟声出林表，日上群鸟飞。松际幻空色，花龛影微微。幽人坐煮茗，山僧朝启扉。欲问无生义，难同中上机。
西山诗 其二 出郭
作者：吴雯
朝代：清
体裁：古风

微雨既以过，明霞互深浅。出郭耳目易，场圃纷在眼。辘轳声哑轧，牵牛蔓宛转。野人烹葵蓼，桑柘阴中饭。对此惜劳生，厚生生益远。太息理轻策，风云满前巘。
西山诗 其五 潭柘晚坐斋心
作者：吴雯
朝代：清
体裁：古风

至人离有无，泯然众机挫。修持苟无力，鬼神辄觑破。呜呼华严师，冥心绝行作。神龙不能见，此地曾孤坐。我来千载后，道风想担荷。但恐纤尘隔，虚空即点涴。精诚发向往，筋力愧孱愞。白鹿阶下行，黄鸟花间过。中宵梵呗闻，肃然警偷惰。
西山诗 其四 宿香山寺
作者：吴雯
朝代：清
体裁：古风

溪桥蔓茑萝，空香满风磴。洄洄泉溜滴，坐对前峰暝。松覆阶下石，花坠云中径。高轩方偃眠，泠泠度孤磬。
西溪
作者：吴雯
朝代：清

西溪清浅流，洄洄杂菱荇。白鸟忽飞来，萍开见山影。
西瀑布
作者：吴雯
朝代：清
体裁：五言律诗

坐卧西岩下，层冰落绛崖。三春常梦雨，十月忽闻雷。到眼云光近，当头雁语哀。何须浣冰雪，姑射有灵胎。
见公㦷先生手迹感咏之下不觉涕零四首·其一
作者：吴雯
朝代：清
体裁：七言绝句

鸣雁城南春水生，陈留风俗阮家情。一行书信千般思，十五年前颍上行。
见公㦷先生手迹感咏之下不觉涕零四首·其三
作者：吴雯
朝代：清
体裁：七言绝句

一笑金徽未落声，风流应主芙蓉城。独怜近诏求遗老，不使君王见长卿。
见公㦷先生手迹感咏之下不觉涕零四首·其二
作者：吴雯
朝代：清
体裁：七言绝句

荐祢当年墨未乾，伤心耆旧已凋残。孝标没后交情少，谁惜人间葛帔寒。
见公㦷先生手迹感咏之下不觉涕零四首·其四
作者：吴雯
朝代：清
体裁：七言绝句

等閒弥勒便同龛，又与朝云作晚参。座上当年听丝竹，西州惭负哭羊昙。
见华阳道人蒋虎臣先生壁上和女郎诗题其后三首·其三
作者：吴雯
朝代：清
体裁：七言绝句

曾与芭蕉作晚参，三生慧业入瞿昙。老来剑阁无消息，重向峨嵋扫旧龛。
见华阳道人蒋虎臣先生壁上和女郎诗题其后三首·其二
作者：吴雯
朝代：清
体裁：七言绝句

看著名山杖古藤，蒲团夜坐冷如冰。只今绮语留金粉，尚尔天花著定僧。
见山色不断口号
作者：吴雯
朝代：清

芳草正萋萋，垂杨丝不齐。青山如送客，直过雁门西。
观柳明庵演金雀杂剧戏赠
作者：吴雯
朝代：清
体裁：七言绝句

相公曲子久堪传，不是痴肠不是颠。领尽人间花月味，风流重见柳屯田。
观海
作者：吴雯
朝代：清
体裁：五言排律

始识朝宗大，登台觐广洋。乾坤成澒洞，风雨失寻常。日照扶桑小，云流太古荒。蛟龙通窟宅，鱼鳖没桥梁。一气元精合，千帆岛屿长。飞仙如可接，鹤驭转茫茫。
论书答子文大尹
作者：吴雯
朝代：清
体裁：七言律诗

句曲论书已杳茫，江陵劫火更凋伤。参差昙�鹅群字，颠倒山阴狸骨方。拨镫微言宁石室，画沙真谛岂云阳。传疑传信须裁取，莫但随人筑道傍。
访隐者不遇
作者：吴雯
朝代：清
体裁：五言绝句

白云满前山，山门乱溪水。幽人何处寻，立久闻松子。
说岩先生过访一亩山居话旧四首·其一
作者：吴雯
朝代：清
体裁：五言律诗

时序惊弹指，吾生只腐儒。何知食雁美，争笑住山愚。寂寂松间阁，萧萧水上庐。斜阳讶驺驭，深巷问潜夫。
说岩先生过访一亩山居话旧四首·其二
作者：吴雯
朝代：清
体裁：五言律诗

敢谓无书读，劳生肺病馀。引年问参术，劝学废虫鱼。缅邈郎君谷，迁延水部居。春明待归去，或可带经锄。
读东坡种菜诗因成一首
作者：吴雯
朝代：清
体裁：七言律诗

颇有城隅傍井田，瓜花楝实每清妍。不烦更借参军地，便已能当宰相钱。早韭剪来新雨后，晚菘斸向早霜前。兼闻此味须常有，休论东坡仕宦年。
读傅公他诗感书其后
作者：吴雯
朝代：清

苦节孤生竹，哀弦寡女丝。感君迸泪处，是我断肠时。不死翻成恨，多愁祇益悲。长饥忍薇蕨，高义北堂知。
读傅公他诗感书其后
作者：吴雯
朝代：清
体裁：五言律诗

苦节孤生竹，哀弦寡女诗。感君迸泪处，是我断肠时。不死翻成恨，多愁只益悲。长饥忍薇蕨，高义北堂知。
读张中丞睢阳遗事叹愤不禁遂书纸尾二首·其一
作者：吴雯
朝代：清
体裁：五言律诗

板荡中原甚，江淮有义旌。一身持众议，百战抗孤城。自合回天地，何须计死生。浮图留半箭，遗恨贺兰兵。
读张中丞睢阳遗事叹愤不禁遂书纸尾二首·其二
作者：吴雯
朝代：清
体裁：五言律诗

廷议真堪痛，精英幸不孤。只今留庙食，差可慰雄图。象服褒申国，金吾拜亚夫。犹嫌崇赠恤，不到陆家姑。
谒永乐宫二首·其一
作者：吴雯
朝代：清
体裁：五言律诗

久说双珠树，今来永乐宫。云霞生户牖，日月近帘栊。扶木千年宅，昆崙万里风。刀圭如可觅，丹火夕阳红。
谒永乐宫二首·其二
作者：吴雯
朝代：清
体裁：五言律诗

仙翁果何处，松桧但依然。剑气常通峡，鹤声每在天。罘罳丹凤攫，橐籥白龙缠。晚爱西峰月，清光溜石泉。
谢亚夫先生送桂花酱
作者：吴雯
朝代：清
体裁：五言绝句

桂父昔食桂，分此为清惠。采得小山花，酿作江南味。
谢公杏村读书图
作者：吴雯
朝代：清
体裁：古风

鹿角关前春水流，鹿角关外鸣春鸠。杏花千树香十里，花开常护读书楼。我爱谢公好才调，读书万卷犹嫌少。每到花时只读书，总有落花常不扫。几年腰组入长安，读书依旧看花难。画师为写读书处，宛听咿唔花未阑。余亦辞家一百六，花里逢君帝城曲。见画为君色惆怅，关前谁锁读书屋。君言万事皆等閒，读书岂必家门山。画中看屋眼前是，但取古字窥苍颜。我闻君言转增喟，境不可执书亦碍。堂上读书笑斲轮，糟粕何如醇酎对。辇路连朝风日佳，出门况有千杏花。读书争似花前醉，且掷残书入酒家。
谢鹤庵自蜀归
作者：吴雯
朝代：清
体裁：古风

鹤庵老子神骨清，还丹欲学阴长生。生平最爱蜀山好，投老真为万里行。杖上江声杖底山，蛾眉光彩有无间。荔枝岂但经年食，又道亲尝甘露还。蜀栈勾连记去程，归来三峡识夔荆。细腰宫畔阳台梦，尚有朝云暮雨情。洒然万里竟归来，握手风前坐碧苔。只恨相逢歌哭并，新诗当作杜陵哀。
贻永乐旧主人二首·其一
作者：吴雯
朝代：清
体裁：七言绝句

不见仙人侯道华，攒攒谁食枣如瓜。溪南空作七年住，水鸐声中处士家。
贻永乐旧主人二首·其二
作者：吴雯
朝代：清
体裁：七言绝句

窃药人应得药人，翻从混沌见天真。无端贪作凌云赋，辜负桃花玉洞春。
贻洪昉思
作者：吴雯
朝代：清
体裁：七言律诗

不耐悠悠世上名，薜萝深处有谁争。能通彼我閒千古，才著成亏恨一生。广汉何妨贫折象，壶山窃愿隐樊英。年来真见忘机好，非借云林寄不平。
贻洪昉思
作者：吴雯
朝代：清
体裁：古风

洪子读书处，静依秋树根。车马何曾到幽巷，肮脏亦不登朱门。坐对孺人理典册，题诗羞道哀王孙。长安薪米等珠桂，有时烟火寒朝昏。拔钗沽酒相慰劳，肥羊谁肯遗鸱蹲。呜呼贤豪有困阨，牛衣肿目垂涕痕。吾子摧颓好耐事，慎莫五内波涛翻。屈伸飞伏等閒在，总于吾道无亨屯。前有万年后万古，刹那何用争鸴鲲。君家西子湖，鸂鶒交文鸳。湖上诸山太苍翠，歘从海外飞昆崙。掉船载酒便亦足，天浆手挹神腾掀。少伯百计乃得此，胡为懊恼嗔山荪。红裈锦髻过萧寺，虎靴桃杖投烟村。颓然醉卧藉芳草，忽忽明月升金盆。
赋得明月照积雪
作者：吴雯
朝代：清
体裁：五言律诗

尚觉馀寒在，檐楹雪未消。蟾光增皎洁，清梦共萧条。一相何分别，千山惟寂寥。沈吟得佳句，特许写生绡。
赋得江呜夜雨悬
作者：吴雯
朝代：清
体裁：五言律诗

一夜短篷雨，何人江上眠。湿飞云外雁，梦醒峡中天。便汲中泠水，宁须桑苧泉。濛濛沙岸蕨，齐放小儿拳。
赋得海月半轮高分十五删四首
作者：吴雯
朝代：清
体裁：七言绝句

百尺楼高玉半弯，清宵无梦落潺湲。错将碧海滩头影，认作深闺镜里山。
赋得雁寄鲁少府
作者：吴雯
朝代：清
体裁：五言律诗

一雁汾阳郭，宁知紫塞来。花边经斥堠，云表见楼台。尚有稻梁恋，宁防矰缴猜。春风知不远，归及岭南梅。
赋谢寇伟人
作者：吴雯
朝代：清
体裁：五言律诗

街北提壶夜，更阑上马时。红妆知送客，白练少留诗。鸡乳过春草，莺啼入夏枝。玉钩山下路，还肯寄乌丝。
赞叹寺
作者：吴雯
朝代：清
体裁：五言律诗

赞叹何年寺，千峰拥石龛。竹梢侵讲席，花蕊落经函。紫蕨烹来嫩，黄精晒后甘。下方昨夜雨，云气满龙潭。
赠伯亮张司马
作者：吴雯
朝代：清
体裁：古风

大运不可诘，人生亦何常。而我三年中，春来皆异乡。前年风雨交，扁舟入潇湘。经岁一归来，又复客汾阳。今更留海壖，依然垂空囊。有如白鸥鸟，流浪沧洲傍。久客道益卑，随波空劳攘。揽镜自踌躇，鬓毛飒已苍。万事无一成，中怀祗摧藏。远惭荀奉倩，近愧刘真长。閒中观摴蒱，亦辄遭谤伤。夫子坦白衷，襟度何汪洋。能容叔夜懒，兼恕次公狂。灼灼红梅开，数为罗酒浆。邀我赋新句，冰绡墨淋浪。醉中礼法疏，调笑喧中堂。小妓颇便娟，新为堕马妆。轻歌敛红袖，能招双凤凰。忽转凤将雏，人谓陌上桑。一座尽倾倒，吾亦盈百觞。回觞属主人，此乐殊未央。耳热舞甘蔗，奇气自飞扬。何必求神仙，远索不死方。今古争贤愚，过眼皆秕糠。遭逢岂力取，徒尔搅中肠。君看阴与晴，明日即茫茫。
赠刘西谷侍御二首·其一
作者：吴雯
朝代：清
体裁：七言律诗

当年同醉荷花酒，今日来过杨柳津。奉使已为骢马客，论诗仍是玉堂人。文章海内原无敌，道素河干久作邻。更向治平求第一，维扬政绩两嶙峋。
赠刘西谷侍御二首·其二
作者：吴雯
朝代：清
体裁：七言律诗

久向山中怨索居，半鸡何庋更无馀。春来嬉戏思文褓，花下追随愧板舆。织素织缣机总废，桃根桃叶事全虚。吴娃应践当年诺，待与康成理架书。
赠匡山老人郭翁皋旭
作者：吴雯
朝代：清
体裁：古风

匡山老人齐得丧，鬓发萧骚骨肮脏。读书万卷眼不昏，饮酒一斗神犹王。五经腹笥何便便，蹉跎一官失少年。宰相岂肯借车马，司业何曾与酒钱。朅来燕市屠沽饮，醉听琵琶夜忘寝。节鼓常敲翡翠盘，翻杯辄涴葡萄锦。千钟百榼气转豪，客帐犹悬旧宝刀。起舞身摇谢蝴蝶，和歌声乱郑樱桃。忽对长空见归鸟，自伤为客何时了。金马门前再住难，春明待走邯郸道。
赠历城王秋史二首
作者：吴雯
朝代：清
体裁：五言律诗

爱尔文千卷，依然行路难。将军能好客，才子慎加餐。溟海渔竿冷，崆峒剑气寒。已成盐铁论，蚤晚召桓宽。
赠周辚声明府
作者：吴雯
朝代：清
体裁：五言律诗

夫子真清惠，深仁入颂讴。文章仍照耀，诗句见风流。谷水通车辋，山光媚玉钩。颠軨饶峻坂，莫使困骅骝。
赠姜西溟
作者：吴雯
朝代：清
体裁：古风

南海有菖蒲，一寸而九节。曾闻安期生，服之入寥泬。霓旌随电转，飙轮逐风灭。惟留阜乡舄，遂与世人绝。吾生久颓放，世事等一吷。愿言登罗浮，竟访还丹诀。夫子纯气守，上善无轨辙。著书白玉堂，走马黄金埒。衣被满天下，大道岂庄列。鹏运九万里，五岳俯一垤。每呼丹穴侣，天浆共饮啜。何日踏梅花，千山望成雪。
赠孙次园二首
作者：吴雯
朝代：清
体裁：七言律诗

七十二峰江上头，松云抛却旧山秋。孤怀耻傍三千客，侠气常轻万户侯。鼎里丹砂烹上药，机中锦字感新愁。无端又遇穿针节，不向舒州向冀州。
赠孙都阃
作者：吴雯
朝代：清
体裁：七言律诗

瘴雨蛮烟海峤清，雄才从事伏波营。雕戈晓指春星淡，猎马宵还腊雪明。北阙千秋方铸鼎，南天万里已消兵。霜华点鬓休相讶，二十年来大将名。
赠宁观斋太史
作者：吴雯
朝代：清
体裁：七言律诗

骑马冲泥拥鼻吟，相过常得散烦襟。题笺久废閒情赋，对酒欣调太古琴。忽念湖田应有梦，尚依金马本无心。荀陈风味西州泪，三十年来拟再寻。
赠宋骦先
作者：吴雯
朝代：清
体裁：七言律诗

生平梦想峨眉好，君在峨眉住几年。佛火飞来轻似叶，香云生处白于绵。道心已熟龙归峡，定力方坚虎擘泉。今日相逢如伴侣，可能重问蜀江边。
赠少年
作者：吴雯
朝代：清

二十少年望麟阁，盘马弯弓气磅礴。眼前都尉知是谁，云中但看双雕落。
赠张太守愚谷二首
作者：吴雯
朝代：清
体裁：七言律诗

长夏高斋拥赐书，南风吹过北窗虚。刚肠百鍊能容物，英论千回倍起余。郭外莲塘藏白鹭，阶前酒瓮掷金鱼。几回话到郎君谷，修竹南头好结庐。